
Konsolidahon kag labing palig- 
unon ang Partido! Paslawon ang 
kontra-rebolusyonaryong gera kag 
terorismo sang estado sang 
rehimeng US-Marcos! 
Kumprehensibo nga isulong ang 
demokratikong rebolusyon sang 
banwa! 


Komite Sentral 
Partido Komunista ng Pilipinas 


Ginapaabot sang Komite Sentral sang Partido Komunista ng Pilipinas 
(PKP) ang pinakamainit nga rebolusyonaryo nga pagtamyaw sa tanan nga 
kadre sang Partido, mga rebolusyonaryong pwersa, mga abyan kag alyado 
sang Partido, sa okasyon sang ika-54 nga anibersaryo sang pagtukod sang 
Partido sa teoritikong basehan sang Marxismo-Leninismo-Maoismo. 
Ginaselebrar naton subong nga adlaw ang tanan nga mga daku nga 
naangkon sang Partido sa nagligad nga lima ka dekada nga pagpamuno sa 
demokratikong rebolusyon sang banwa kag pagsulong sang handum sang 
pumuluyong Pilipino para sa kahilwayan kag demokrasya. Kadungan sini, 
timbangon naton ang aton kusog kag kritikal nga tasaron ang aton mga 
pagsayup kag kahuyangan agud maplastar ang plano sang paghulag para 
magsulong kag mag-angkon sang mas daku nga mga kadalag-an sa maabot 
nga mga tuig. 


Sa adlaw nga ini, nagahatag kita sang pinasahi nga pagsaludo kay Ka Jose 
Maria Sison (Amado Guerrero), tagapangulo nga tagapundar sang Komite 
Sentral sang PKP, nga sa sampaton nga pag-uyat sa Marxismo-Leninismo- 
Maoismo gin-ubayan ang Partido halin sa iya pagbun-ag, pagkabata kag 
pagdaku. Ginbilin sa aton ni Ka Joma ang isa ka baol sang manggad sang 
mga sinulatan nga Marxista-Leninista-Maoista kon sa diin tubtob-buhi nga 
magapabilin ang iya rebolusyonaryong diwa para ubayan ang masunod nga 
mga henerasyon sang mga kadre sang Partido padulong sa mas mataas nga 
halintang sang pagsulong. 


Nagahatag ang Partido sang pinakamataas nga pagsaludo sa tanan nga 
baganihan kag martir sang pumuluyong Pilipino, lakip ang mga katapu sang 
Komite Sentral, sang Kawanihan sa Pulitika kag Komiteng Tagapatuman 
sini, kag sa mga kadre, Pulang hangaway kag mga aktibistang masa, nga 
ginhatag ang pinakamataas nga sakripisyo samtang nagaalagad sa banwa 
kag nagahimakas para sa pungsodnon nga demokrasya. Kadungan sini, 
nagadayaw kita sa rebolusyonaryong masa, mga aktibista sang mga 
organisasyong masa, mga Pulang hangaway, mga organisador kag kadre 
sang Partido nga padayon nga nagapursiger sa rebolusyonaryong dalan sa 
pihak sang mga kabudlayan kag sakripisyo labina sa atubang sang 
ginpasingki nga kampanya sang pasistang terorismo nga ginsulsol sang 
imperyalismong US. 


Ginaatubang naton ang nagapalala nga krisis sang nagaharing sistemang 
reaksyunaryo lunsay sa sulod sang pungsod kag sa bilog nga kalibutan, nga 
ginakinaiyahan sang malawigan nga istagnasyon kag pagbagsak sang 
ekonomya, nagalala nga kahimtangan pangkatilingban, pagbaskog sang 
pasismo kag terorismo sang estado kag nagadaku nga pamahug sang gera 
nga inter-imperyalista. Ginatuga sang krisis ang paborableng kundisyon 
para pamunuan sang proletaryado ang banwa kag isulong ang 
rebolusyonaryong kahublagan sa Pilipinas kag sa nagkalainlain nga bahin 
sang kalibutan. 


Padayon nga nagalubha ang krisis sang pangkalibutanon nga sistemang 
kapitalista. Naga-us-os ang ekonomya sang US kag iban nga nagapanguna 
nga kapitalistang pungsod padulong sa panibag-o nga hugnat sang resesyon 
nga nagahana nga magahakop sa indi pa makita nga numero sang mga 


pungsod. Nagatuhaw ang garuk nga pinakaubod sang sistemang kapitalista 
kag nagadala sang lapnagon nga pagkaguba kag pag-antus sa proletaryado 
kag pumuluyo. Nagabaskog ang mga pasistang pwersa para atakehon kag 
unahan ang pagpamuno sang proletaryado. Nagasingki ang mga 
kontradiksyon kag ribalan nga inter-imperyalista. Para punggan ang iya 
estratehikong pagtibusok, labi nga nangin mapanggera ang imperyalismong 
US kag ginatulod ang iban nga pungsod nga mangin mas agresibo sa 
militar. Naglab-ot ini sa gera sa Ukraine kag nagapadaku sa pamahug sang 
direkta nga inter-imperyalistang gera o gera nga pangkalibutanon. 


Padayon nga nagaantus ang pumuluyong Pilipino sa nagahugot nga uyat 
sang imperyalismong US, kag gawi-ulipon sang rehimeng Marcos sa mga 
dikta kag interes sang Pentagon, dumuluong nga monopolyong kapitalista 
sa pinansya, kag mga korporasyon nga multinasyunal. 


Nagatalom ang krisis sang nagahari nga malakolonyal kag malapyudal nga 
sistema, nga ginakinaiyahan sang lapnagon nga pagkaguba sang mga 
pwersa sa produksyon, kag pagpatibusok sang kahimtangan sosyo- 
ekonomiko sang mayorya nga pumuluyong Pilipino. Ang pagsaka sa gahum 
sang ginakangil-aran nga guban Marcos-Duterte, nga lapnagon nga 
ginabilang nga indi lehitimo bangud sa lapnagon nga pagdinaya nga 
elektroniko sang eleksyong Mayo 2022, patimaan sang labing pagkagaruk 
sang nagaharing sistema pangpulitika. 


Padayon sini nga ginapatuman ang nagabrutal nga nagabrutal nga gerang 
mapiguson, gamit ang pinakamalala nga porma sang pasistang terorismo 
para kugmaton ang malapad nga masa sang pumuluyo. Ugaling natulod ang 
mga mamumugon, mangunguma kag iban pang pigos nga sahi kag sektor 
nga magbato kag pangapinan ang ila mga kinamatarung kag interes. Mas 
nagaathag subong nga matarung, kinahanglanon kag gilayon nga 
pagpasulong sang demokratikong rebolusyon sang banwa paagi sa 
malawigan nga inaway banwa. 


Padayon nga nagapursiger ang mga kadre kag aktibista sang Partido sa 
pagpasulong sang demokratikong rebolusyon sang banwa paagi sa 
malawigan nga inaway banwa para palibutan ang kasyudaran halin sa 
kaumhan, kag pagpasulong sang kahublagang masa sa syudad kag 
kaumhan. Sa nagligad nga mga tuig, may mga daku kita nga naagum sa 


nagkalainlain nga patag sang hilikuton. Ugaling, nag-agi man ang 
rebolusyonaryong kahublagan sang mga kapaslawan kag pag-atras sa iban 
nga patag sang hilikuton bangud sa suhetibismo, internal nga mga kahinaan 
kag pagsayup, samtang ginaatubang naton ang estratehikong opensiba sang 
kaaway sa nagtaliwan nga lima ka tuig. 


Sa ubay sang Marxismo-Leninismo-Maoismo, indi malingkang ang Partido 
sa mga pag-atras nga ini. Determinado ini nga pangibabawan ang tanan nga 
kahinaan, tadlungon ang mga kasaypanan, magkonsolida kag magpabaskog, 
agud magserbi nga nagapamuno nga tugas sang pumuluyong Pilipino sa ila 
paghimakas para ibagsak ang imperyalismo, pyudalismo kag burukrata 
kapitalismo kag agumon ang pungsodnon nga kahilwayan kag demokrasya 
sang pumuluyo. 


Nagasingki ang mga kontradiksyon sa pagsadsad sa panibag-o nga hugnat 
sang pangkalibutanon nga sistemang kapitalista 


Liwat naman nga madasig nga nagatibusok ang pangkalibutanon nga 
sistemang kapitalista, pagkatapos ang isa ka pisok sang hingalit nga 
paglapad sang nagligad nga tuig masunod sa pangkalibutanon nga resesyon 
sadtong 2020 sa kasagsagan sang pandemya nga Covid-19. Nagakatabo ini 
wala pa isa ka tuig halin nga hambalon sang International Monetary Fund 
nga magauswag ang ekonomya sa 2022 kag masunod nga mga tuig. 
Ginapasingki sang kapitalistang krisis ang tanan nga porma sang 
pagpamigos kag pagpanghimulos, ginapadalom ang banggianay inter- 
imperyalista, ginapasingki sang banggianay sang mga sahi kag ginabun-ag 
sang mga kundisyon para sa rebolusyonaryong pagbato. 


Ginasiling ang pagtibusok sining ulihi nga resulta lang sang mataas nga 
implasyon dulot sang pagtimbuok sang presyo sang langis kag ikog nga 
epekto sang mga lockdown sadtong pandemya nga naggamo sa 
pangkalibutanon nga suplay. Ang matuod, pagpadayon ini sang malawigan 
nga istagnasyon sang sistemang kapitalista sa bilog nga kalibutan nga 
nagsugod sadto pa nga pangkalibutanon nga krisis sa pinansya sang 2008, 
halos 15 tuig na ang nagligad. Temporaryo lang ini nga nautod sang 
magbangon ang ekonomya sa ulihi nga kwarto sang 2020 sa duso sang daku 
nga pautang, pagkatapos ang resesyon kaangut sa pandemya sa unang bahin 
sang tuig nga ini. Gingamit na gani nga termino sang mga ekonomistang 


burges ang “permacrisis” para ilaragway ang pangkabilugan nga 
istagnasyon kag nagadugay nga wala istabilidad sang pangkalibutanon nga 
ekonomya nga nagaatubang sa nagasinabudsabod nga krisis sa pagkaon kag 
enerhiya, gera kag mga banggianay kag kinagamu sa pinansya. 


Ara sa tunga subong ang pangkalibutanon nga sistemang kapitalista sa 
pinakadaku nga pangpinansya nga bukal sa kasaysayan sang kalibutan. Ara 
sa $290 trilyon ang kabilugan nga pangkalibutanon nga utang pangpubliko 
kag pribado sa ikatlong kwarto sang tuig, katumbas sang 343% sang 
pangkalibutanon nga produksyon. Halin nga nag-igo ang pandemya, wala- 
tupong ang ginlab-ot sang utang kag nagrehistro sang 360% sang GDP sang 
2020 kag $303 trilyon sang 2021. Ang paggamay sini lang tuga sang 
pagbaskog sang dolyar sang US nga kabangdanan para magpakita nga daw 
mas gamay ang mga utang nga indi dolyar, kag sang pagtaas sang interes 
nga nagabuhin sa bag-o nga pagpangutang. 


Wala man sang pareho nga kahuyang subong ang mga bono kag treasuries 
nga sadto ginabilang nga luwas nga depositohan sang puhunan. Nagtibusok 
sang 11% ang pangkalibutanon nga merkado sang bono nga katumbas sang 
$2.6 trilyon—pinakamataas halin sadtong krisis sa pinansya sang 2008. 
Nagatinambak ang mga pagkaputo bangud sa agresibong pagtaas sang 
interes sang mga bangko sentral. Bagsak subong sang masobra 24% ang 
long-term US treasuries, antes pa matapos ang tuig. Pinakamalala man halin 
2008 ang pagkaputo sang mga merkado sang sapi sa bilog nga kalibutan 
nga ang balor nagsadsad sang 20% subong nga tuig. Magalala pa ang 
pagkahuyang kag pagkaputo sa 2023 kadungan sang paglala sang mga 
ekonomya. 


Ginalauman sang Organization for Economic Cooperation and 
Development o OECD nga katunga lang ang pagdaku sang ekonomya halin 
6% sang 2021 padulong sa 3.1% subong nga tuig, kag maganubo pa sa 
2.2% sa 2023. Nagapadulong na sa resesyon ang nagapanguna nga mga 
pungsod kapitalista pagkatapos madasig nga gintaas ang mga interes kag 
naghugot sang mga pagsulundan sa kwarta para kontrolon ang implasyon. 
Ginaprenuhan sini ang produksyon, ginapadamo ang pagpahalin kag 
disempleyo, kag nagasamad sa kabuhi kag pangabuhian sang minilyon nga 
tawo. Pagabutungon man sini ang iban nga pungsod nga nakahigot sa 


pangkalibutanon nga produksyon sang mga korporasyon nga multinasyunal 
nga, pagkatapos sang pila ka dekada sang globalisasyon, ginabug-os sang 
mayorya sang pungsod sa bilog nga kalibutan. 


Ining pagpasaka sang interes kag ginabunga sini nga resesyon kag pagpreno 
sang produksyon magaresulta sa labing madamo nga krisis sa pautang kag 
pagbayad-utang, magapalala sa produksyon kag disempleyo, kag labing 
magapalubha sa kaimulon kag indi pagkaalalangay. Pasingkion sang 
kahimtangan nga ini ang kawad-on sang istabilidad kag magapadalom sa 
istagnasyon sang ekonomya. 


Nag-untat sa pagdaku ang ekonomya sang US umpisa unang tunga sang 
tuig, kag padulong na sa resesyon sa masunod nga tuig pagkatapos 
suguruan sang Federal Reserve ang pagpataas sang tantos sa interes umpisa 
katung-anan sang tuig nga nagpugong sa produksyon. Apat ka sulit nga mas 
daku ang pagpahalin sa trabaho subong nga tuig sangsa sadtong nagligad 
nga tuig sa sektor sang teknolohiya, salakyan, ikaayong lawas, bangko, 
reteyl kag mga serbisyo. Sa subong, dala sini ang higante nga utang nga 
masobra $31 trilyon. Ang tunay nga implasyon 16% kag indi 7%. May mga 
nagaanalisa nga nagapati nga mas malala pa sangsa 1788 ang lab-uton sang 
pagbagsak sang merkado sang bono, nga isa ka bukal sa pinansya nga 40 
beses nga mas daku sangsa merkado sang sapi. Nagadaku ang posibilidad 
sang “Mas Daku nga Depresyon” sa atubang sang pagsadsad sang real 
estate kag 700% pagdamo sang mga ginaremate kumparar sa nagligad nga 
tuig. Ginalauman nga magalala pa ang mga paktor sa maabot nga mga 
bulan. 


Ang ekonomya sang China, nga madugay na nga ginakabig nga makina 
sang pagdaku sang ekonomya sang kalibutan, padayon nga nagaduling- 
duling sa atubang sang nagadaku nga krisis sa pinansya nga ginakinaiyahan 
sang mataas nga lebel sang utang kag indi nabayaran nga utang sa real 
estate ang pagbangko, pagsadsad sang konstruksyon kag paghina sang 
produksyon. Nagabalentong ang merkado sa real estate nga may masobra 
90 milyon nga bakanteng kondominyon. Maluya ang konstruksyon sang 
imprastruktura sa sulod kag guwa sang China. Bagsak ang baligyaanay. 
Ginalauman nga maganubo sang masobra 3% lang ang ekonomya, 
pinakanubo halin dekada 1970. Bagsak kag ginalauman nga magalab-ot sa 


3-5% ang pagdaku sang eksport sang China (halin 29.8% sang nagligad nga 
tuig) sa atubang sang nagahana nga resesyon sa US kag Europe, nga 
magabutong man sa mga pungsod nga nakahigot sa produksyon sa China. 


Ang pagdaku sang ekonomya sa mga pungsod sa Europe ginalauman nga 
magatibusok sa 0.3% sa masunod nga tuig kag madamo nga pungsod 
mahagmak sa malawig nga resesyon. Ginatay-og sang istagplasyon ang 
UK, nga ara na sa resesyon kag ginalauman indi makabangon tubtob 
katapusan sang 2024. Ginalauman nga magakitid sang 4.5% ang ekonomya 
sang Russia sa masunod nga tuig, kag ang Germany sang 0.7%, samtang 
ginalauman nga magadaku sang 0.8% ang France. Nangin pabug-at sa 
madamo nga nagapanguna nga pungsod sa Europe ang mga sangsyon sang 
US kontra sa natural gas sang Russia nga nagaobligar sa ila nga magbakal 
sang mas mahal nga natural gas sa US. Nagapangsipa o wala nagakuha sang 
bag-o nga mamumugon ang mga kumpanya sa Europe (sa industriya, 
teknolohiya, pagbiyahe, pagkaon, pagreteyl, pagbangko kag iban pa). 


Magasadsad man ang Japan sa resesyon sa katapusan sang tuig kag 
ginalauman nga mahagmak tubtob sa masunod nga tuig. Ginabutong 
panubo ang produksyon sang mataas nga depisito sa baligyaanay sa atubang 
sang mahinay nga pagdaku sang eksport bangud sa maluya nga demand, 
madasig nga pagbagsak sang balor sang yen kontra sa dolyar, kag wala- 
tupong nga implasyon. 


Pas-an sang daku nga mayorya sang indi mauswagon o atrasadong 
ekonomya ang mataas nga implasyon, malala nga disempleyo, pagbagsak 
sang balor sang kwarta bangud sa tulod sang US nga pabaskugon ang 
dolyar, nga nagaresulta sa pagtimbuok sa gasto sa pag-import sang pagkaon 
kag iban pang produkto, pagnubo sang direkta nga dumuluong nga 
pamuhunan, kag permanenteng depisito sa baligyaanay. Gindugmok ang 
mga pungsod nga ini sang pila ka dekada sang polisiya nga neoliberal nga 
ginpapanaog para hatagan dalan ang todo nga imperyalistang 
pagpandambong nga nagresulta sa lapnagon nga pagkaguba sang mga 
pwersang produktibo kag mga resorsa pang-ekonomya. Ginhakop sila sang 
grabeng krisis sa pautang, kag sobra ang palas-anon sa pagbayad-utang. 
May 6096 sang pinakaimol nga pungsod ang ara sa mataas nga risgo nga 
indi makabayad o hagmak sa sobra-sobra nga kapigaduhon. Sining Oktubre, 


nagsadsad ang ekonomya sang Sri Lanka bangud sa bug-at sang indi 
mabayaran nga dumuluong nga utang, kag posible nga indi ini ang ulihi nga 
pungsod nga magaagi sang grabeng epekto sang krisis sa pautang. 


Sa ubod sang nagagrabe nga krisis sang pangkalibutanon nga sistemang 
kapitalista ang krisis sang sobrang produksyon. May sobrang suplay sang 
mga mayor nga produkto lakip ang langis, semiconductor, mga produktong 
elektroniko, salsalon, mga materyales pangkonstruksyon, salakyan, mga 
produktong agrikultural kag iban pa. Ang madasig nga pagtaas sang 
kapasidad sa produksyon (gamit ang mga kompyuter, robot, artificial 
intelligence kag iban pang teknolohiya) kag ang kadungan nga pagtaas sang 
nagapondo nga kapital, kakumbinar sang pagbaha sa merkado kag indi 
mabaligya nga imbentaryo, nagapatibusok sa tantos sang ganansya, 
pagsamad sa produksyon kag mga pagkaputo. Ginagamit ang sobrang 
kapital para magtuga sang sunud-sunod nga bukal sa pinansya, nga nagalab- 
ot sa tuman nga konsentrasyon sang kapital sa kamot sang pila ka 
monopolyo. 


Nagaresulta ang krisis sang kapitalistang sistema sa labing madasig nga 
akumulasyon sang kapital kag manggad sa kamot sang pila ka 
monopolyong kapitalista, kag sige-sige nga nagasingki nga indi 
pagkaalalangay sang mga sahi kag pungsod. Sa nagligad nga mga bulan, 
ginpatimbuok sang mga monopolyong kumpanya sa langis kag mga 
ispekulador sa pinansya ang presyo sang langis nga rason para magkuripon 
sila sang wala-tupong nga ganansya. Sadtong pandemya, may nagtuhaw 
nga isa ka bilyunaryo kada 30 oras, samtang isa ka milyon katawo ang 
nagsadsad sa lebel sang sobrang kaimulon bangud sa nadula nga kita, 
pagkadula sang trabaho kag nagataas nga gasto sa pagpangabuhi. Sa 
panahon man nga ina, nadoble ang manggad sang napulo nga 
pinakamanggaranon nga bilyunaryo, samtang bumagsak ang kita sang 99 
porsyento sang populasyon. Ang manggad sang kulang sa 2,700 bilyunaryo, 
nga 70% halin sa napulo ka pungsod lang, mas daku sa bilog nga manggad 
nga pagpanag-iya sang 4.6 bilyong tawo o 60% sang pangkalibutanon nga 
populasyon. 


Sa tunga sang nagalala nga pangkalibutanon nga krisis sa ekonomya, 
makita naton ang pagdalom kag pagsingki sang apat nga mayor nga 


kontradiksyon sa kalibutan, sa partikular, ang kontradiksyon sa tunga sang 
mga monopolyo nga kapitalista kag mga mamumugon sa mga 
imperyalistang pungsod, yadtong sa tunga sang mga imperyalistang 
pungsod, yadtong sa tunga sang mga imperyalistang gahum kag mga pigos 
nga pumuluyo kag pungsod, kag yadtong sa tunga sang mga imperyalistang 
pungsod kag mga pungsod nga nagaduso sang pungsodnon nga kahilwayan 
kag handum nga sosyalista. 


Padayon nga nagabaskog ang mga paghimakas mamumugon sa US, sa UK 
kag iban pang imperyalistang pungsod sa atubang sang pagtaas sa gasto sa 
pagpangabuhi kag manubo nga suhol. Nagabaskog ang pag-organisa sang 
mga unyon sa US lakip ang ginatukod sa mga mayor nga korporasyon 
(Amazon, Starbucks, Apple, Google, Verizon kag iban pa). Nagalunsar sang 
mayor nga welga kag demonstrasyon ang mga mamumugon para isulong 
ang ginapangayo nga dugang nga suhol kag pagpaayo sang kundisyon sa 
pagtrabaho. Nagalupok ini sa bilog nga Europe lakip ang pungsodnon nga 
welga sang mga mamumugon sa transportasyon kag erport sa France, 
Spain, Belgium kag iban pa. Subong nga Disyembre, ginatay-og ang UK 
sang mga mamumugon sa malapad nga sakup sang mga industriya kag 
serbisyo, ang pinakadaku sa nagligad nga tatlo ka dekada. 


Ang pagkapaslaw sang mga monopolyong kapitalista nga lubaron ang 
nagalala nga krisis sa mga imperyalistang pungsod nagapabaskog sa mga 
pasistang grupo nga magdabuk sang ultra-nasyunalismo, panatisismo sa 
relihiyon kag antikomunismo. Ginapondohan, ginaorganisa kag ginaganyat 
sang mga monopolistang kapitalista ang mga pasista nga ini para para 
paburunon ang kapitalistang ugat sang krisis sa ekonomya kag magtuga 
sang mga kinagamo sa ekonomya kag pulitika para ilayo ang atensyon kag 
kusog sang pumuluyo sa makasahi nga banggianay. Ginabatuan nila ang 
makasahi nga pagpamuno sang proletaryado, kag ginakontra ang pagbaskog 
sang mga kahublagan kag tendensyang anti-imperyalista, demokratiko kag 
sosyalista. Katungdanan sang rebolusyonaryong proletaryado kag ila 
partido nga malaparan nga lab-uton ang mga mamumugon, maghimo sang 
lapnagon nga edukasyon para maghanas sang linibo nga mga 
proletaryadong kadre. Dapat ubayan ang ila paghimakas para sa 
demokratikong reporma padulong sa dalan sang sosyalistang rebolusyon. 


Ang paghimakas sang sahing mamumugon sa mga imperyalistang pungsod 
batuk sa nagalala nga porma sang pagpanghimulos kag pagpamigos 
nagatalana sang dulunan sang pagdaku sang kapital nga pwedeng kuripunon 
sang mga kapitalista sa ila mga pungsod. Samtang mas mabaskog ang 
pagbato sang mga mamumugon sa mga imperyalistang pungsod, labing 
nagapangita ang mga monopolyong kapitalista sa ibang pungsod sang patag 
para sa kapitalistang pagpanghimulos kag pagpandambong para mabuhinan 
ang ila indi mapunggan nga kinahanglanon para sa kapitalistang 
ekspansyon kag pagkauhaw sa superganansya. 


Nagataas ang temperatura sang inter-imperyalistang banggianay kag gera, 
sa atubang sang tulod sang mga imperyalistang gahum nga amligan kag 
palaparon ang sakup sang ila pangkalibutanon nga impluwensya kag 
pamuhunan. Sa subong, ang imperyalistang US ang pangunahon nga 
nagadabuk sang gera sa wala-pili nga pagduso sini para sa pangkalibutanon 
nga hegemonya. Nagagamit ang US sang pamaagi sang agresibong militar 
para punggan ang pagdaku kag paglapad sang imperyalistang karibal sini 
nga China kag Russia. 


Ang gera sa Ukraine resulta sang wala-untat nga agresyon sang US kag 
NATO para palaparon ang alyansa militar halin 1991 paagi sa paglunsar 
sang mga gerang agresyon sa mga teritoryo sa Eastern Europe nga sadto 
kabahin sang Warsaw Pact, nga liw-as sa kasugtanan sa Minsk sang 1991. 
Ang armadong pag-atake sang Russia sa Ukraine halin Pebrero nga may 
deklarasyon nga punggan ang padayon nga paglapad sang NATO para 
ilakip ang Ukraine kag pangapinan ang populasyon nga nagahambal sang 
Russian sa rehiyong Donbass nga ginapuruhan sang patarasak nga 
pagpanganyon sang pwersa sang Ukraine nga may suporta sang US. Ang 
nagapadayon nga pagpasilabot sang US kag NATO kag pagbuhos sang 
halos indi maubos nga mga armas kag pondo sa Ukraine para birahon ang 
Russia nagapalawig sa gera kag nagtulod sa Russia nga ibutang sa 
maksimum alert ang iya mga armas nukleyar. Nagdeploy na ang US sang 
mga tropa sa Poland nga handa pananglitan magsingki sa direktang 
pagpanggera sa Russia. Nagabaskog ang tingog sang mga upisyal sang US 
sa katuyuan nga “estratehikong paluyahon” ang Russia kag pahak-pahakon 
ini. 


Samtang nagapakig-gera sa Ukraine, padayon nga nagaigting ang 
pagpanulsol kag pagsugyot sang imperyalismong US sa China, kag 
paggatong sa isyu sang soberanya sang China sa Taiwan. Sa tulod sang US, 
ginpagwa sang NATO ang “estratehikong pagtan-aw” nga nagapakamalaut 
sa China sa pagka “mapamwersa” kag nagdeklarar diri bilang 
“estratehikong hangkat” sa seguridad sang NATO. Ginbalay sang “Indo- 
Pacific Strategy” sang US Pentagon ang plano sini nga palibutan ang China 
gamit ang mga alyansa militar pareho sang AUKUS (Australia-United 
Kingdom-US) kag Quad (Quadrilateral Security Dialogue, upod ang Japan, 
India kag UK). Nagpwesto ini sang mga misayl sa mga base sini sa Japan, 
South Korea, Singapore kag Pilipinas. Katuyuan sini nga kontrolon ang 
“kadena sang mga una nga isla” paagi sa pagpabaskog sang presensya sang 
pwersang nabal sini sa Sea of Japan, Taiwan Strait kag sa nakatungdan kag 
sidlangan nga kadagatan sang Pilipinas. 


Ang tulod pakadto sa direkta nga inter-imperyalistang gera naupangan sang 
dulunan sang gahum sang imperyalistang US, nga ginakinaiyahan sang mga 
kontradiksyon sa sulod sang NATO kag ang pagsimpon sa sulod sang UN 
kag iban pang internasyunal nga asosasyon kag kumperensya sang 
magkaribal nga imperyalistang gahum kag mga estado nga mapag-on sa 
kahilwayan kag anti-gera. Labaw nga nagaugtas ang Germany, France, UK 
kag iban pang pungsod sa agresibong pagtulod sang US sa mga alyado sini 
sa NATO nga magbuhos sang ayuda militar sa Ukraine, utdon ang ilig sang 
natural gas halin sa Russia pakadto sa Europe, kag sa baylo magbakal sang 
mahal nga gas halin sa US. Mas madamo nga pungsod sa kalibutan ang indi 
magsunod sa mga tikang nga pang-ipit sang US kontra sa langis halin sa 
Russia. Samtang nagapabaskog sang alyansa militar ang US sa India, 
nagabalibad ini nga kundenahon ang pag-atake sang Russia sa Ukraine, kag 
sa subong siya nagabakal sang 2096 sang langis halin sa Russia. 


Nagapasingki ang retorika sang mga upisyal sang US bahin sa “decoupling” 
(o “pagbulag”) kag pagpapanaog sang pagpang-ipit kag mataas nga taripa 
sang mga ginaimport halin sa China. Ugaling, ang “decoupling” ginsug- 
alaw sang nagabaskog nga demanda para sa kalibutan nga multipolar kag 
pagsikway sa hegemonya sang US, kag praktikal nga mga tikang para 
tukuron ang mga internasyunal nga pagbuligay kag mga baligyaanay nga 
wala nakahigot sa dolyar sang US. 


Nagbaskog ang buot sang mga pungsod nga kabahin sa alyansang BRICS 
(Brazil, Russia, India, China kag South Africa) nga maghisugot nga 
magnegosyuhanay gamit ang isa ka bag-o nga reserbang kwarta nga 
internasyunal para batuan ang dolyar sang US kag ang “special drawing 
rights” sang IMF bilang kwarta. Ginatulod sang mataas nga presyo sang 
enerhiya kag tantos sa interes sa US ang iban nga pungsod nga mag-entra sa 
alyansang BRICS. Naghayag sang interes nga mag-entra ang Algeria, 
Bangladesh, Indonesia, Iran, Mexico, Nigeria, Sudan, Syria, Pakistan kag 
Venezuela. Posible man mag-entra sa BRICS+ ang Argentina, Kazakhstan, 
UAE, Saudi Arabia, Senegal, Thailand kag Turkey. 


Signipikante ang numero sang pungsod nga nagduso sang ila pungsodnon 
nga kahilwayan nga nagakontra sa pagpapanaog kag pagpasilabot sang US, 
kag aktibong ginahingalitan ang mga kontradiksyon nga inter-imperyalista. 
Pila sa mga pungsod nga ini nagadeklarar sang ila mga programa kag 
handum nga sosyalista. Lakip sa mga ini ang Cuba, ang Democratic 
People's Republic of Korea kag ang Socialist Republic of Vietnam. May ara 
man nga ginatawag nga “pink tide” sa Latin America nga nabotohan sang 
mga partido nga deklaradong anti-US kag kontra-neoliberal. 


Ang mga pungsod nga ini mahimo nga magpabaskog sang pagka- 
nagakaugalingon, makig-alyansa sa isa kag isa kag upod ang pigos nga 
pumuluyo kag mga pungsod nga nagahimakas para sa pungsodnon kag 
pangkatilingban nga paghilway. Dapat magbulig ang mga proletaryong 
rebolusyonaryong pwersa nga magtukod sang internasyunal nga pagpakig- 
isa sa mga pungsod nga ini nga ginahakos ang prinsipal nga anti- 
imperyalistang aspeto sang mga estado nga ini, samtang hakos ang 
makasahing kinaiya kag balanse sang mga pwersang pangsulod sini. 


Padayon nga nagasingki ang mga kontradiksyon sa tunga sang mga 
imperyalistang gahum kag sang mga pigos nga pumuluyo kag pungsod sa 
tunga sang nagapalala nga mga kundisyon pangkatilingban sa mga pungsod 
nga ginabunalan sang sang mga kontra-nasyunal nga polisiya sa 
baligyaanay, pamuhunan, pagpanag-iya sang mga resorsa pang-ekonomya 
kag iban pang mga tikang nga neoliberal nga ginapapanaog sang mga 
imperyalistang bangko kag gubyerno. Nagasingki ang mga kinagamo 
pangkatilingban sa atubang sang nagatibusok nga pagpangabuhi sang 


masang anakbalhas kag mga nahanunga nga sektor sa tunga sang mataas 
nga implasyon, manubo nga suhol, lapnagon nga disempleyo, kakulangan 
sa pagkaon kag kabilugan nga pagkagaruk sang mga produktibong pwersa. 


Sige-sige ang paglupok sang mga welga kag lapnagon nga demonstrasyon 
sa nagkalainlain nga pungsod nga nagaduso sang mga demokratikong 
reporma pareho sang pagpataas sang suhol, kag nagabato sa imperyalistang 
pagpasilabot militar, gera kag pagpanulsol sang gera. Pat-ud nga magalupok 
pa ang mga pag-alsa sang masa kag pangpulitikang kombulsyon sa mga 
maabot nga tuig katuwang sang pagbato sang malapad nga masa sa nagalala 
nga porma sang pungsodnon kag pangkatilingban nga pagpamigos nga 
ginapapanaog sang imperyalistang gahum. Sa sugyot sang ila mga 
imperyalistang diyos-diyosan, nagawaslik sa hayagan nga pasistang 
paghinari ang mga reaksyunaryong papet nga estado sa handum nga 
tapnaon ang mga pwersang patriyotiko, demokratiko kag sosyalista. 


Padayon nga nagatuga sang krisis, labina sa mga atrasadong pungsod nga 
ara sa idalom sang neokolonyal kag pasistang paghari, sang mga kundisyon 
nga pabor sa pagpasulong sang armadong rebolusyon batuk sa 
imperyalistang paghari kag pagpamigos. Sa idalom sang mapang-ulipon 
kag mapiguson nga rehimen, wala sang ibang mapilian ang pumuluyo kundi 
ang armadong pagbato. Nagatuhaw ang mga pwersang gerilya sa 
nagkalainlain nga pungsod agud pangapinan ang ila mga kinamatarung 
pangpulitika, pangkatilingban, pang-ekonomya kag pangkultura. Padayon 
nga ginasulong ang armadong rebolusyonaryong paghimakas sa India, 
Turkey, Co-lombia, Peru, Pilipinas kag iban pang pungsod. 


Ginadabukan sang nagalala nga kahimtangan sosyo-ekonomiko kag 
terorismo ang pagbato sang banwa 


Madasig nga nagalala ang permanenteng krisis sang nagaharing sistemang 
malakolonyal kag malapyudal sa Pilipinas, kadungan ang pagtibusok sang 
ekonomya kag kahimtangan sa pangabuhi sang daku nga mayorya sang 
pumuluyo. Ang nagaluntad nga sitwasyon nagatulod sa malapad nga masa 
sang mga mamumugon, mangunguma kag mga may gamay nga kita nga 
mag-organisa kag kolektibong iduso ang gilayon nga mga demokratikong 
reporma sa idalom sang estado nga neokolonyal. 


Ang nagaharing sistema ginapamunuan subong sang labing ginakangil-aran 
nga makawat sang guban Marcos. Sa idalom ni Marcos Jr ang 
reaksyunaryong estado labing indi masabtan ang kinahanglanon sang 
pumuluyo. Nagabalay ini sang mga ilusyon sang reporma kag nagagamit 
Sang pasistang pagpamigos para ipabilin ang nagaharing sistema. Gani 
labing nangin bukas ang pumuluyo sa rebolusyonaryong propaganda kag 
pabor nga maghulag, mag-organisa kag magsulong sang ila mga 
paghimakas. 


Ang pagbalik sa poder sang dinastiya sa pulitika ni Marcos klaro nga 
pamatuod sang sobra-sobra nga pagkagaruk sang nagaharing sistema. 
Pagkatapos mapatalsik sa ila pagginahum nga diktador sadtong 1986 sang 
lapnagon nga kaakig sang pumuluyo sa wala-tupong nga korapsyon kag 
pagpandambong kag pag-abuso sa tawhanong kinamatarung, ang pamilya 
Marcos ginhatagan sang ligwa sa pulitika kag ekonomya sang nagtaliwan 
nga mga rehimen, sa duso sang US para plantsahon ang gamo sa mga 
nagaharing sahi. 


Lapnagon ang paglantaw nga indi lehitimo ang subong nga rehimen ni 
Ferdinand Marcos Jr bangud nagsaka ini sa poder gamit ang pagdinaya 
elektroniko, lapnagon nga pagdingot sang kinamatarung magboto, pagbakal 
sang boto kag pagpamilit sang mga ahente sang estado sa eleksyon sang 
Mayo 2022, sa pakighimbunanay sa anay nagaharing rehimeng Duterte. Sa 
pag-angkon sang gahum pangpulitika, tuyo sang mga Marcos nga 
konsolidahon ang ila binilyong piso nga iligal nga manggad nga ginkuripon 
sang diktaduryang Marcos, kag ipabilin kag palaparon ang ila dinastiya 
pangpulitika. 


Nagaikog-ikog ang rehimeng Marcos sa imperyalistang US kag China sa 
kahalitan sang pumuluyong Pilipino kag kahilwayan sang Pilipinas. Bisan 
pa man, maathag nga gindeklarar ni Marcos ang katampad sa US sang gin- 
anunsyo sang Nobyembre nga pahanugutan niya ang US nga magtukod 
sang lima ka base militar, dugang sa lima nga mga pasilidad militar sang 
US sa idalom sang EDCA, bilang kabahin sang pagpabaskog sang US sang 
pwersa batuk sa China. 


Ang nagahari nga reaksyunaryong estado isa ka neokolonyal nga estado 
sang US. Nagapabilin nga pangunahon nga imperyalistang gahum ang 


gubyernong US sa pungsod, uyat ang AFP bilang pangunahon nga haligi 
sang iya pagginahum, kag ang mga burukrata kapitalista nga tampad sa 
gahum sang US kag nagahari nga may basbas sang ila imperyalistang amo. 
Pribilehiyado ang kahimtangan kag mga kinamatarung nga ekstra-teritoryal 
ang militar sang America sa Pilipinas sa idalom sang Mutual Defense 
Treaty kag iban pang indi patas nga kasugtanan militar. Ang mga kagamitan 
kag tinawo sini estratehiko nga nakadeploy kag nakapusisyon sa mga 
yabing kampo kag pasilidad sang AFP sa bilog nga pungsod. 


Nagtuhaw ang China bilang imperyalistang pungsod pero malayo nga 
pangaduha nga gahum sa Pilipinas. Sa nagligad nga pila ka dekada, ang 
mga monopolyo kapitalista sang China nakighimbon sa imperyalismong US 
kag nakigsalo sa liberalisasyon sang mga polisiya sa baligyaanay kag 
pamuhunan sa Pilipinas. Dalagku nga balor sang kwarta ang ginbuhos nila 
sa pagmina, lakip sa semiprocessing (pag-asembol kag testing) sang mga 
produktong elektroniko nga trabahuso. Nagapasikat sang presensya militar 
ang China sa West Philippine Sea paagi sa mga pasilidad militar nga 
gintukod sa mga artipisyal nga isla sa sulod sang teritoryo pangdagat sang 
Pilipinas nga nagalapas sa kahilwayan sang pungsod. 


Padayon nga nagalala ang ekonomya kag pangabuhi sang pumuluyong 
Pilipino sa idalom sang rehimeng Marcos. Masako si Marcos Jr sa 
pagpamasyar sa ibang pungsod, nagapahining sang imahen sang tirano niya 
nga amay, kag pagsiguro sang iya igabulsa. Wala siya sang ginatanyag nga 
bag-o nga basehan nga natuhay sa nagapatibusok nga dalan sang ekonomya 
sang Pilipinas. Ang deklarasyon niya nga “buksan sang todo ang mga 
ganhaan” nagakahulugan lang sang pagpadayon sang mga neoliberal nga 
polisiya sa ekonomya pabor sa dumuluong nga kapitalista nga mamuhunan 
upod ang mga pagkaltas o paglibre sa buhis, manubo nga suhol sa mga 
mamumugon, pagtapna sa kinamatarung sa pag-unyon kag pagwelga kag 
iban pa nga pangganyat. 


Ang puro hangin nga pangako ni Marcos nga pagbangon sang ekonomya 
paagi sang pagpadaku sang dumuluong nga pamuhuan baliskad sa 
pangkalibutanon nga pagluya sang ekonomya sa tunga sang resesyon sa 
nagapanguna nga imperyalistang pungsod, nagagamay nga demand para sa 
mga gin-asembol nga produkto (partikular na ang mga semiconductor), 


mataas nga presyo sang langis kag iban pang paktor. Sige-sige ang pagnubo 
sang manupaktura nga ginakinaiyahan sang pagsira sang mga pabrika sang 
bayu bangud sa naggamay ang demand sa US kag iban pang pungsod. Sa 
kamatuoran, nagagamay ang balor sang bag-o nga direktang pamuhunan 
halin umpisa sang tuig, lakip ang una nga mga bulan ni Marcos. 


Daw mataas ang ulihi nga mga tantos sang pagdaku bangud ginatakos ini 
halin sa pagkahagmak sa lockdown sang 2020-2021. Magahina ang 
pagdaku sa katapusan sang tuig kag magatibusok sa kabilugan sang 2023. 
Wala sang paktor nga magatulod sa sige-sige nga pag-uswag sang lokal nga 
ekonomya. Ginahayag sang basehan nga tiliman-an ang pundamental nga 
kahinaan sang ekonomya sang pungsod nga nakasadig sa importasyon kag 
nagatum-ok sa pag-eksport kag ang madalom sini nga pagtibusok. Nagdaku 
sang 54% ang depisito sa baligyaanay padulong 549.98 bilyon sa una nga 
napulo ka bulan sang tuig. Sa unang tatlo ka kwarto sang 2022, nagdaku 
sang halos 12 beses ang depisito sa sulod-gwa sang kwarta padulong sa 
$7.8 bilyon kumparar sa unang tatlo ka kwarto sang 2022. 


Sa nagligad nga tatlo ka tuig, nagtaas sang P2 trilyon kada tuig ang utang 
pangpubliko sang Pilipinas, kag ara sa P13.6 trilyon na sang Oktubre 2022. 
Sadtong Oktubre pa, ara sa P1.1 trilyon ang depisito sa badyet sang 
gubyerno, nga ginaipit sang pagbayad-utang nga sa katapusan sang tuig 
nakatalana nga maglab-ot sa P1.298 trilyon (P513 bilyon pagserbisyo sa 
interes, kag P785 bilyon pangbayad sa prinsipal sa guwa sang badyet). 
Tubtob 30.996 (o P1.630 trilyon) sang P5.268 trilyon sang badyet sa 2023 
nakatalana sa pagbayad-utang (18.65% nga mas daku sangsa 2022). Ang 
pagluya sang piso kontra dolyar labing pabug-at sa mga Pilipino nga sobra 
na ang ginapas-an nga mataas kag madamo nga buhis para magpatuhaw 
sang kwarta nga pangbayad sa utang sang pungsod. 


Wala-tupong subong ang pagsandig sang pungsod sa pautang nga nagaubos 
sa dugo nga kapital kag manggad sang pungsod. Ang manggad sang 
pungsod ginahukhok sang mga monopolyo kapitalistang bangko, ginakawat 
sa mga dalagku nga iskema nga korapsyon sang mga burukrata kapitalista, 
kag ginapatuyangan sa pagbakal sang malahalon nga mga armas kag 
pagbayad sa pensyon sang sobra kadaku pero indi produktibong pwersa 
militar kag pulis. 


Daku nga bahin sang pagpangutang nagakadto sa grandyoso nga mga 
programa pang-imprastruktura pangpubliko nga nagatuga lang sang ilusyon 
Sang pag-uswag, pero sa kamatuoran indi makabulig sa ekonomya nga 
mangin produktibo kag makatindog sa kaugalingon nga tiil. Nagagamit ang 
mga proyekto pang-imprastruktura nga ini sang dumuluong nga salsalon 
kag kagamitan halin sa mga imperyalistang pungsod nga nagapautang, nga 
nagahatag sa ila sang merkado nga magamit ang ila nakapondo nga kapital. 
Kon may ara man, nagatuga ini sang pila ka libo nga temporaryong trabaho, 
kabaylo sang paglubong pa gid sa pungsod sa utang, paghungit sa 
korapsyon sang mga mataas nga upisyal sang gubyerno, pagwasak sa 
kapalibutan kag pribatisasyon sang mga pangpubliko nga yutilidad. 


Ang pagbayad-utang, gasto sa militar, pork barrel, mga proyekto pang- 
imprastruktura kag iban pa nga indi produktibong galastuhan nga plano sa 
bilog nga panahon sang gubyernong Marcos ginasustentuhan sang panibag- 
o nga pagpangutang, paghugot sang paha sang pumuluyo kag pagbuhin sa 
mga gasto sa serbisyo sosyal. Labi nga pagakulangon ang badyet sa 
pangpublikong edukasyon, ikaayong lawas kag pabalay. Ang pagkaltas 
sang buhis sa mga daku nga korporasyon kag mga manggaranon nga 
pamilya pagasustentuhan sang dugang nga mga buhis sa mga imol kag mga 
nahanunga nga sahi, samtang ginalikawan ang ginapangayo nga 
pagpatuman sang buhis sa manggad sang mga bilyunaryo. 


Madasig nga naglubha ang kahimtangan sosyo-ekonomiko sang malapad 
nga masa sang pumuluyo sa nagligad nga tuig. Nagtimbuok ang gasto sa 
pangabuhi kadungan sang pagtaas sa presyo sang langis, transportasyon, 
pagkaon kag iban pang basehan nga kinahanglanon, edukasyon, ikaayong 
lawas kag iban pang serbisyo, kuryente, tubig kag iban pang yutilidad. 
Halos 19 milyong pamilya, o pito sa kada napulo sa bilog nga pungsod, ang 
wala sang anuman nga natipon kag nagakabuhi nga isang kahig-isang tuka: 
ini sobra sa tatlong milyon mas madamo sadto antes mag-lockdown sa 
pandemya. Sang 2021, ang bulanan nga kita sang nagalab-ot sa 7096 sang 
mga pamilyang Pilipino indi maglampas sa P25,000. 


Padayon nga nagataas ang inadlaw nga gasto sa pagpangabuhi sang lima- 
katawo nga pamilya kag subong sa tantya nga ara sa abereyds nga P1,140 
na. Pinakamataas na sa pungsod ang P570 nga minimum na suhol sa Metro 


Manila pero katunga lang ini sang abereyds nga makabuhi nga suhol. Mas 
malala pa ang kahimtangan sa mga rehiyon kon sa diin sangkatlo o kulang 
pa ang minimum nga suhol. Wala sang mas madasig subong sa pag-us-os 
sang talaksan sa pangabuhi sang mga mamumugon, mangunguma, mga 
ordinaryong empleyado, mga may gamay nga kita, propesyunal kag 
minilyon nga wala sang trabaho. 


Ginhakop ang pungsod sang grabe nga krisis sa trabaho sa atubang sang 
lapnagon nga disempleyo kag madamuan nga pagpahalin sa trabaho. 
Tinonto ang tuman kanubo nga 4.5% nga tantos sang disempleyo sang 
upisyal nga estadistika nga ginasalamangka sa indi pag-isip sa indi 
magnubo sa 30% sang potensyal nga mamumugon sa pwersa sang 
pagtrabaho. Masobra 40% sang mga may trabaho mga self-employed, 
impormal nga nagatrabaho sa pamilya kag mga kabulig, nga kon usisaon, sa 
aktwal wala sang trabaho. Ang upisyal nga wala sang trabaho dugang nga 
mga mamumugon nga dis-ayre (nga wala na nagapangita sang trabaho), 
dugang ang mga impormal nga mamumugon magalab-ot sa 5596 sang 
kabilugan nga pwersa sa pagtrabaho. Sa tunga lang sining Septyembre kag 
Oktubre, tubtob 476,000 ang nadulaan sang trabaho. Halos katunga sini sa 
sektor agrikultura kon sa diin bilog nga komunidad ang napalayas sang mga 
natural nga kalamidad, lakip sang himu-himo nga kalamidad tulad sang 
pagpang-agaw sang duta para sa mga proyekto nga real estate, mga 
proyekto sa imprastruktura, pagpalapad sang mga operasyon sa mina, 
plantasyon, ekoturismo kag proyekto pang-enerhiya. 


Kaalyansa sang nagahari nga mga Marcos ang guban Duterte, upod ang 
utok-pasista nga si Sara Duterte bilang bise presidente. Kaalyansa man nila 
ang mga Arroyo. Kon mag-ululupod, ginatiglawas nila ang mga 
pinakamalaut sa mga nagaharing sahi nga bantog sa brutal nga pagpamigos, 
baraghal nga korapsyon kag sobra nga pagpakatuta sa mga imperyalista. 
Bangud anum ka tuig lang sa poder, ginadalidali ni Marcos ang tanan nga 
paagi nga pwede makabulsa sang pinakadaku halin sa pondo sang estado 
kag kotong sa mga proyekto pang-imprastruktura. Ginaratsada sang 
pamilyang Marcos ang pagtukod sang Maharlika Investment Fund nga 
ginahatagan kontrol sa ginatos ka bilyong pondo pangpubliko agud iplastar 
ang dalan sang lapnagon nga korapsyon. Angkon ang gahum nga ipuhunan 
bisan diin gustuhon ang pondo sini, ang korporasyon nakatalana nga 


gamiton sang mga Marcos para paboran ang mga kroni para ilusot ang 
kinawatan nga manggad sang mga Marcos. 


Agud ipabilin ang kaugalingon sa poder, ginakumbinar sang rehimeng US- 
Marcos ang paagi sang lapnagon nga pagpaniplang kag armadong 


pagpamigos. 


Daku nga pondo ang ginabuhos sa kampanya nga disimpormasyon ni 
Marcos sa social media kag midya para lunuron ang kritikal nga balita kag 
impormasyon, bag-uhon ang kasaysayan para tabunan ang mga krimen sang 
mga Marcos, magtuga sang paltik nga imahen sang kasadya, ipahigad nga 
“propaganda nga komunista” ang pagtalakay sa mga isyu pangkatilingban, 
tigayunon ang pagbansag nga terorista kag “red-tagging” agud ipalayo ang 
atensyon sang banwa sa importante nga mga halambalanon, busalan sila, 
ipabilin nga pigos, sampawan ang reklamo sang masa kag ipalayo ang 
pumuluyo sa dalan sang ululupod nga pagbato. 


Sa idalom sang rehimeng US-Marcos, padayon nga ginapalapad sang 
establisimyento nga depensa kag seguridad, partikular ang Armed Forces of 
the Phlippines (AFP), ang poder kag impluwensya sini sa burukratikong 
estado kag katilingban. Hayagan nga ginabastos sini ang prinsipyo sang 
“civilian supremacy over the military” (o pagpaidalom sang sibilyan sa 
awtoridad sang militar), ginakumand kag ginakontrol sang AFP paagi sang 
mga ahente sini sa National Task Force (NTF)-Elcac ang nagkalainlain nga 
ahensya sang estado kag yunit sang gubyerno sa ngalan sang kontra- 
insurhensya. 


Wala untat ang AFP kag NTF-Elcac sa operasyon saywar kag hayagan nga 
disimpormasyon gamit ang armadong kusog. Sige-sige nga ginahungit ang 
publiko sang paltik nga impormasyon. Sin-o man indi magsunod sa ila 
ideya o nagabalibad nga suliton ang ila kabutigan ginamarkahan nga 
terorista o taga-suporta sang terorismo. Uyat nila ang daku nga resorsa para 
gamiton ang social media kag midya para i-ere ang ila disimpormasyon. 


Sa idalom ni Marcos nga commander-in-chief, padayon nga ginapaigting 
kag ginapabaskog sang AFP ang terorismo sang estado agud dugmukon ang 
tanan nga porma sang organisasyon kag kuhaan ang pumuluyo sang 
ikasarang nga pangapinan kag isulong ang ila demokratikong kinamatarung. 


Ginpasingki ang pagpang-atake sa mga unyon, mga organisasyon sa 
komunidad, asosasyon sa eskwelahan kag iban pa sa tabon sang kontra- 
insurhensya. 


Liw-as sa pundamental nga mga kinamatarung sang pumuluyo, ang mga 
organisasyon nila ginapaidalom sa sarbeylans kag wala-untat nga ginapahog 
ang ila lider kag katapu sang mga ahente militar nga nagapangayo sang 
listahan sang mga myembro para pwersahon sila nga “magsurender.” Sa 
kamot sang gubyerno ni Marcos, ang bag-o nga layi nga SIM registration 
dugang sa makinarya sang estado nga paniktik. 


Wala-untat kag brutal ang pagpang-atake batuk sa pumuluyo sa kaumhan. 
Sa ubay sang mga adbayser nga Amerikano sa kontra-insurhensya, 
ginagamit sang AFP ang barbaro pero napaslawan nga taktika sang 
“paghubas sa dagat para dakpon ang isda” nga gingamit sang US sa gera sa 
Vietnam. Bug-os nga komunidad ang ginpaidalom sa hamlet o kontrol sang 
militar sa tabon sang mga programa nga “sibiko-militar” pareho sang RCSP 
(Retooled Community Support Program). Ginakontrol kag ginasubaybayan 
ang kinamatarung sang pumuluyo sa pagbyahe o pagtrabaho sa ila nga 
ulumhan. Ginapapanaog ang mga kurpyu. Ginareyd ang mga balay sa gab-i 
para ipaidalom ang mga residente sa interogasyon kag pagpamahog. Ang 
nagabalibad nga magduko o makipagbuligay sa militar ginapaaresto, 
ginatortyur kag patarasak nga ginapatay. Liw-as sa internasyunal nga 
makatawong layi, hayagan nga ginapakita sang AFP ang terorismo sang 
estado sa paghulog sang bomba kag pagpanganyon sa kilid sang mga 
komunidad, uma kag kagulangan nga nagadala sang lapnagon nga 
kahadlok, kag pagwasak sa pangabuhian sang masa kag kapalibutan. 


Ginagamit subong sang suluguon-sang-US nga AFP kag mga upisyal 
pangseguridad ang linya nga “estratehikong kadalag-an”. Tuyo sini nga 
hatagan-rason ang sobra lima ka tuig nga pag-usik sang ginatos ka bilyong 
piso sang pondo sang pumuluyo sa wala untat sini nga opensiba militar kag 
lapnagon nga mga abuso militar. Kaladlawan nga ginapagwa sini sa publiko 
nga lima na lang ang prenteng gerilya sang BHB, kag 25,000 tinawo sang 
BHB ang nagsurender, pila ka pilo nga mas madamo sa pagtantya nila sa 
sadto may 3,000 tubtob 4,000 hangaway ang BHB. Sa pihak sini, padayon 
nga ginasuportahan ang operasyon sang masobra 160 batalyon sang mga 


tropa pangkombat sa masobra 40 prubinsya sa bilog nga pungsod, bisan sa 
mga lugar nga ginasiling “wala na” ang BHB. 


Sa atubang sang lapnagon nga kaimulon kag gutom, ang bilog nga pungsod 
nagatungtong sa isa ka pangkatilingban nga bulkan nga sige-sige nga 
nagangurob kag handa nga maglupok. Nagalala ang pagkatublag sang 
malapad nga masa sang mga Mamumugon, mangunguma kag iban pang 
anakbalhas sa atubang sang krisis sa ekonomya, kag nagasingki ang kaakig 
sa wala pagkabalaka sang rehimeng Marcos sa nagalala nga kundisyon sang 
pumuluyo halin sang magpungko sa poder. 


Indi malimtan sang pumuluyong Pilipino, lakip sang pamatan-on, ang wala 
pa masilutan nga mga krimen sang diktaduryang Marcos Sr sa idalom sang 
layi militar sang 1972 tubtob 1986. Ang mga lapnagon nga paghulag masa 
sang panahon sang kampanyang eleksyon sa unang bahin sang tuig 
salaming sang pagkangil-ad sang pumuluyo sa guban Marcos-Duterte. 
Ginapakamalaut nila ang pag-agaw sa gahum gamit ang eleksyon paagi sa 
pagdinaya nga elektroniko sang mga Marcos, Duterte kag Arroyo sang 
eleksyong Mayo 2022. Ang malapad nga kubay sang mga pwersa 
pangpulitika batuk sa rehimeng Marcos determinado nga maghiliusa sa isa 
ka demokratikong nagahiliugyong prente para batuan ang korapsyon kag 
tanan nga tuyo nga kawaton ang kwarta sang banwa, ang tulod nga 
monopolyohon ang gahum, ang pagsunud-sunuran sini sa imperyalismong 
US, ang mga polisiya nga neoliberal sini kag kampanya sang terorismo 
sang estado. 


Magabun-ag sang lapnagon nga pagbato sang pumuluyo ang kabilugan nga 
krisis sang nagaharing sistema nga malakolonyal kag malapyudal. 
Nagabaskog ang panawagan para sa signipikante nga pagtaas sang suhol 
kag sweldo para buligan nga makatuwang ang mga mamumugon kag 
empleyado sa nagataas nga gastos sa pagpangabuhi. May ara man malapad 
nga demanda para sa regularisasyon sang mga mamumugon, mga nars, 
duktor kag iban pang mamumugon medikal, mga titser kag iban pang 
sektor. Magadamo pa ang mga welga kag protesta sang mamumugon sa 
atubang sang pagtibusok sang suhol kag lubos nga pagpatumbaya sang 
rehimeng Marcos sa kaayuhan sang pumuluyo. 


Pagaatubangon sang rehimeng Marcos sa maabot nga panahon ang 
mabaskog nga pagbato sang pumuluyo sa pagtulod sini sa mga polisiya kag 
programa nga kontra-nasyunal kag kontra-pumuluyo. Lakip diri ang plano 
nga pagpapanaog sang bag-o nga mga buhis sa mga konsumidor. 
Pagapadayunon man sini ang polisiya sang liberalisasyon sa pag-import, 
labina sa mga produktong pang-agrikultura sa kahalitan sang mga lokal nga 
prodyuser. Gusto ni Marcos nga dugangan ang pagpangutang para 
pondohan ang mga proyektong pang-imprastruktura. Prayoridad sa badyet 
niya sa 2023 ang pagbayad-utang kag sobrang gasto sa militar, labaw sa 
pondo pangkatilingban para sa pangpubliko nga ikaayong lawas, edukasyon 
kag iban pang serbisyo sosyal. Ginatulod niya ang pagpalapad sang mga 
minahan, plantasyon kag iban pang proyekto nga nagapalayas sa mga 
mangunguma kag minoryang pumuluyo sa ila duta. Ginhatagan ni Marcos 
sang awtoridad ang pagtukod sang militar sang US sang dugang nga mga 
pasilidad sa sulod sang mga kampo sang AFP. 


Maathag nga ginatulod sang sosyo-ekonomiko nga krisis kag nagasingki 
nga terorismo sang estado ang pumuluyo nga magbato, magdepensa sa ila 
mga kinamatarung sibil, pangpulitika, pang-ekonomya kag pangkultura, 
ipakigbato ang ila mga kinamatarung, kag isulong ang ila paghimakas 
antipasista, antipyudal kag anti-imperyalista. Determinado ang Partido kag 
tanan nga rebolusyonaryong pwersa nga tigayunon ang lapnagon nga 
propaganda kag edukasyon, pag-organisa kag pagpahulag sa linibo nga 
numero sang pumuluyo, kag isulong ang rebolusyonaryong armadong 
paghimakas paagi sa malawigan nga inaway banwa, agud iabante ang 
pungsodnon-demokratikong handum sang pumuluyo. 


Nagapamuno ang Partido sa rebolusyon sa atubang sang brutal nga atake 
sang kaaway 


Sa teoritiko mga pundasyon sang Marxismo-Leninismo-Maoismo, 
nakatindog ang Partido kag ginatungdan ang mga katungdanan sini bilang 
nagapamuno kag salsalon nga taludtod sang demokratikong rebolusyon 
sang banwa. Ang kritika sang Partido sa malakolonyal kag malapyudal nga 
sistema sa Pilipinas, kag ang kakinahanglanon, pagkamakatarungan kag 
pagkagilayon sang programa para sa demokratikong rebolusyon sang 
banwa adlaw-adlaw nga ginapamatud-an sang permanenteng krisis kag 


matalom nga pagtibusok sang nagaharing sistema pangpulitika kag pang- 
ekonomya sa tunga sang paliwat-liwat nga krisis sang pangkalibutanon nga 
sistemang kapitalista. Ang kahustuhan sang estratehiya sang pagpasulong 
sang malawigan nga inaway banwa para palibutan ang kasyudaran halin sa 
kaumhan, sang pagpasulong sang armadong paghimakas kakumbinar ang 
iban pang porma sang paghimakas kag ginapamatud-an sang gahum 
pangpulitika kag pangmilitar nga napundar sang sistematiko kag nagatindog 
sa kaugalingon nga mga rebolusyonaryong pwersa sa bilog nga kapuluan. 


Agud tungdan ang nagapamuno nga papel, madalom nga nakaugat ang 
Partido sa malapad nga masa sang mga mamumugon, mangunguma kag 
iban pang anakbalhas, pati sa kubay sang petiburgesya kag iban pang 
progresibo kag patriyotikong sahi kag sektor. May mga sanga, seksyon, kag 
komite ini sa nagkalainlain nga lebel lunsay sa kasyudaran kag kaumhan. 
Nagalunsar ang Partido sang propaganda, edukasyong masa kag mga 
pangkultural nga aktibidad para pukawon, organisahon kag pahulagon ang 
daku nga bahin sang pumuluyo. Nagatukod ini sang nagkalainlain nga 
porma sang organisasyong masa sa tanan nga lebel, kag nagapakig-angut sa 
mga tradisyunal nga organisasyon sang pumuluyo, agud magrekrut kag 
maghanas sang mga kadre kag aktibista halin sa abante nga seksyon sang 
masa. 


Nakatukod ang Partido sang linibo nga nagapamuno nga komite kag mga 
sanga sa 14 ka rehiyon, sa masobra 70 prubinsya, sa ginatos nga banwa kag 
mga distrito, kag sa linibo nga barangay. Ginatukod ang mga komite nga ini 
sang Partido lunsay sa kasyudaran kag kaumhan, diin man nakapatindog 
ang Partido sang mga organisasyong masa, makapamuno sa mga 
kampanyang masa, kag maglunsar, maghanda o magsuporta sa armadong 
paghimakas. Gintukod sang Partido ang Bagong Hukbong Bayan (BHB) 
sadtong 1969 halin sa wala bilang hinganiban para sa inaway banwa. 
Subong may ara ini nga linibo nga Pulang hangaway nga naarmasan 
pangunahon sang mga mataas nga kalibreng riple kag mga eksplosibo. 


Ginapatuman subong sang Partido ang 5-tuig nga programa sang Komite 
Sentral para sa 2017-2022. Ubos-kusog nga nagapursiger ang mga kadre 
kag aktibista sang Partido nga magsabat sa pangkabilugan nga panawagan 
sang lima-ka-tuig nga programa nga isulong ang antipasista, antipyudal kag 


anti-imperyalistang kahublagan para batuan kag ibagsak ang rehimeng US- 
Duterte, kag dalhon ang inaway banwa sa abanteng halintang sang 
estratehikong depensiba. Ginasuma subong sang Komite Sentral ang mga 
inagihan sa nagligad nga lima ka tuig agud kuhaan sang pangunahon nga 
positibo kag negatibong leksyon, kag iplastar ang programa para sa 
masunod nga panahon. 


Sa dalagan sang pagpasulong sang malawigan nga inaway banwa, gintukod 
sang BHB ang masobra 110 prenteng gerilya sa bilog nga pungsod kag 
natukod ang linibo nga organisasyong masa. Ginapatuman sini ang reporma 
sa duta kag ginatukod ang demokratikong gubyerno sang banwa sa basehan 
sang organisadong kusog sang masa. Ginagamit sang BHB ang mga 
taktikang gerilya sang konsentrasyon, pagsaylu-saylo kag dispersal para 
maglunsar sang malapad kag masingki nga pagpakig-away gerilya sa 
basehan sang nagapalapad kag nagapadalom nga baseng masa. 


Ginapaslaw ang mga estratehikong opensiba sang kaaway paagi sa 
paggamit sang mga taktika nga kontra-reyd nga ginabug-os sang pagsaylu- 
saylo sang erya sa isa ka prenteng gerilya, pagpalapad sang prenteng gerilya 
o pagtukod sang bag-o nga mga prenteng gerilya agud ubuson ang hangin 
sang mga nakapokus kag sustenidong operasyon sang kaaway. Padayon nga 
ginapataas sang BHB ang pleksibleng kapasidad sini paagi sa pagkuha sang 
bentaha sang paborableng tereyn, mga panaguan o kuluberan, madalom nga 
suportang masa sang lokal nga populasyon kag mahulag nga operasyon 
sang mga yunit gerilya. Sa sini, natigayon sini nga maglikaw nga 
mamutikan sang kaaway kag himuon nga indi epektibo ang elektroniko nga 
sarbeylans kag pagpaniktik sang mga ahente sang kaaway. 


Naipakita sang mga yunit gerilya sang BHB nga wala sila nagapakugmat sa 
superyoridad sang kaaway sa numero kag armas. Sa paagi sang madasig 
nga paghulag, pagsaylu-saylo kag kontra-reyd, kag pagkuha sa bentaha 
sang pagkabisar sang tereyn kag madalom nga suporta sang masa, 
madinalag-on nga nakalunsar ang BHB sang mga taktikal nga opensiba 
batuk sa nahamulag, mga mahina kag kapoy nga yunit sang kaaway. 
Nagalunsar ang BHB sang atritibong taktikal nga opensiba o aksyong 
militar agud gamuhon ang operasyon sang kaaway kag idiskaril ang iya 
plano. Ang mga anihilatibo o basehan nga taktikal nga opensiba ginalunsar 


agud lutuson ang mga yunit sang kaaway, kuhaon ang mga armas sini agud 
armasan ang mas madamo nga Pulang hangaway kag tukuron ang mga bag- 
o nga yunit sang BHB. Paagi sa paghanas sa pulitika kag militar, sige-sige 
nga napataas sang BHB ang iya kapasidad sa pagbato, mga taktika kag 
kinaalam sa syensya militar agud lutuson ang kaaway paagi sa paggamit 
sang lokal nga superyoridad sang pwersa sa mga inaway nga madasig 
ginatapos. Ginapadugo sang BHB ang kaaway sa linibo nga pilas paagi 
sang gera nga atrisyon samtang ginabunalan ini paagi sa anihilasyon sang 
mga mahina kag nahamulag nga tropa. 


Ginamanduan sang Partido ang BHB nga himuon ang tanan agud hugton 
ang angut sini sa masa labina sa atubang sang wala-untat nga atake sang 
kaaway. Ginapamatud-an sang praktika nga makapursiger sa pagtukod kag 
pagkonsolida sang mga organisasyong masa, paglunsar sang mga 
paghimakas masa nga antipyudal kag antipasista, pagtukod sang mga 
organo sang gahum pangpulitika kag pagpasulong sang inaway gerilya 
bisan sa mga lugar nga madamol ang presensya sang mga pasistang tropa. 
Ginakumbinar sang Partido, BHB kag rebolusyonaryong masa ang mga 
taktika sang tago kag hayag nga mga pag-organisa kag pagtukod sang 
nagahiliugyong prente, kag magsulong sang iligal kag ligal nga mga porma 
sang paghimakas. 


Dapat magtuon kita sa kamatuoran nga pinakamadinalag-on ang BHB sa 
mga prenteng gerilya kon sa diin naorganisa kag aktibong napahulag ang 
masang mangunguma para magsulong sang mga paghimakas antipyudal 
kag ginahimo ang rebolusyong agraryo. Naagum sang BHB ang madalom 
nga suporta sang masang mangunguma sa pagbulig nila sa pagbato para sa 
pagpanubo sang renta, pagdula sang usura, makatarungan nga presyo sang 
mga produkto sa uma kag iban pang demanda, kadungan sini, paglunsar 
sang mga kampanya sa edukasyon, pangpubliko nga ikaayong lawas, 
literasi, pangpulitika nga edukasyon, pangkultura kag iban pa para masabat 
ang kinahanglanon sang masa. Padayon nga nagabulig ang BHB sa 
pagtukod kag pagkonsolida sang mga organisasyong masa sang mga 
mangunguma, pamatan-on, kababainhan, bata kag mga mamumugon 
pangkultura. Nagabulig ini sa pagtukod sang mga lokal nga milisya, 
paghanas kag nagapahulag sa mga lokal nga hangaway nga mangunguma 
para lapnagon nga isulong ang armadong paghimakas. 


Samtang ginapamunuan ang BHB sa paglunsar sang armadong paghimakas, 
wala kakapoy man ang Partido sa pagpadalom sang iya ugat kag 
pagpalapad sang paglab-ot sa malapad nga masa sang mga mamumugon 
kag malaproletaryado sa mga syudad, subong man, sa mga petiburges nga 
intelektwal kag iban nga progresibong sektor, grupo kag indibidwal. 
Ginasiguro sang mga nagapamuno nga komite sa rehiyon nga ginatukod 
kag ginapabaskog ang mga komite sa kasyudaran agud tukuron ang mga 
sanga sa mga pabrika kag ulubrahan, komunidad, kampus, upisina kag iban 
pa agud epektibo nga mapukaw, maorganisa kag mapahulag sang 
madamuan ang pumuluyo. 


Ginpauswag kag ginapamunuan sang Partido ang rebolusyonaryong 
kahublagang masa sa mga syudad paagi sang pagsabat sa gilayon nga mga 
halambalanon kag demanda sang sahing mamumugon kag iban pang sektor 
para sa mga reporma nga sosyo-ekonomiko lakip ang pagpataas sang suhol 
kag pagpadaku sang badyet para sa mga serbisyo sosyal, lakip na sa 
pagpangapin sang ila mga kinamatarung sibil kag pangpulitika, batuk sa 
korapsyon sa gubyerno, para sa pagpasulong sang pungsodnon nga 
soberanya batuk sa dumuluong nga pagpasilabot kag interbensyon militar, 
kag iban pa. Ginapresentar sang Partido ang pag-analisa sa pangunahon nga 
mga isyu nga ini agud pataason ang militansya sang pumuluyo kag 
magbun-ag sang kahublagang masa nga matingkad nga anti-imperyalista 
kag antipasista, nga nagasuporta sa antipyudal nga kahublagang masa sa 
kaumhan. Ang kubay sang mga proletaryong rebolusyonaryo halin sa mga 
mamumugon kag naremolde nga petiburgesya nagaserbi nga madalom nga 
bubon sang mga kadre nga ginatalana sa mga hilikuton sa kaumhan kag 
iban pang malahalon nga katungdanan. 


Napaslaw naton ang deklarado nga katuyuan sang kaaway nga dugmukon 
ang Partido, ang BHB kag tanan nga porma sang paghimakas sang 
pumuluyo. Nahimo nga batuan sang rebolusyonaryong kahublagan ang 
masobra lima ka tuig nga wala untat nga atake sang kaaway nga naggamit 
sang pinakamalaut nga porma sang terorismo sang estado. Determinado ang 
pumuluyong Pilipino kag ila mga rebolusyonaryong pwersa nga iabante ang 
armadong paghimakas kag kahublagang masa, labina sa atubang sang 
nagabaskog nga panawagan sang malapad nga masa para magrebolusyon sa 


pag-atubang nila sa nagasingki nga pagpang-ulipon kag pagpanghimulos sa 
idalom sang rehimeng US-Marcos. 


Nagapabilin nga malig-on ang Partido kag ara sa kahimtangan nga labi 
pang magabaskog sa maabot nga mga tuig bisan nag-agi ini sang pila ka 
signipikante nga kapaslawan kag pag-atras sa pila ka bahin. Sa subong ara 
sa unahan ang Komite Sentral sa pagtinguha nga tumuron ang mga internal 
nga pang-ideolohiya, pangpulitika kag pang-organisasyon nga kahinaan, 
kakulangan kag pagsayup nga ugat sang mga kapaslawan nga ini. 
Determinado ang Partido nga tadlungon ang mga pagsayup nga ini paagi sa 
lubos nga pagsuma sa inagihan sa ubay sang Marsismo-Leninismo- 
Maoismo kag sang mga basehang prinsipyo nga ginapresentar kag liwat nga 
ginpalig-on sang Partido sa dalagan sang una kag ikaduha nga kahublagan 
sang pagpanadlong. 


Nagapabilin nga malig-on ang Partido bisan sa atubang sang mga mabaskog 
nga atake sang kaaway. Ginasiguro sang mga nagapamuno nga komite nga 
mahiwat ang mga pulong kag kumperensya para kolektibong tasahon ang 
ila hilikuton, tumuron ang mga kahinaan kag himuon ang mga plano para 
pangibabawan ang mga sablag kag isulong ang ila hilikuton kadungan sang 
kabilugan nga pagsulong sang rebolusyon. 


Padayon naton nga ginapabaskog kag ginapamunuan ang mga nagapamuno 
nga komite sang Partido halin sa sentro tubtob sa basehan nga lebel. Ang 
mga nagapamuno nga lider sang Partido, lunsay mga may edad kag mas 
bata nga kadre, nagahimo sang mga pagsaway kag pagsaway sa 
kaugalingon, kag ginatasar kag ginapataas base sa ila kaayo sa ideolohiya, 
pulitika kag organisasyon. Permi nga nagapabilin nga puno sang kapagsik 
ang Partido bangud sa sige-sige ang ilig sang pamatan-on nga proletaryong 
mga kadre nga determinado nga magrebolusyon kag makita ang 
buasdamlag nga may pungsodnon nga kahilwayan kag sosyalismo. 


Permi nga muklat ang Partido nga pabaskugon ang kaugalingon sa 
ideolohiya agud epektibong abagahon ang mga rebolusyonaryong 
katungdanan. Sa pagpataas sang kinaalam sa teorya kag lebel sang 
ideolohiya sang mga kadre kag katapu sini, katuyuan sang Partido nga 
pataason ang ikasarang para isulong nga wala sang tupong ang 
demokratikong rebolusyon sang banwa. Gani nagatinguha ang mga komite 


sang Partido nga makatapos ang tanan nga katapu sini sa Tatlo ka Lebel nga 
Kurso sang Partido. Ang bag-o nga rekrut sang Partido nagaagi sa Basehan 
nga Kurso sang Partido kag Intermedyang Kurso sang Partido sa una nga 
tuig sang pagrekrut sa ila bilang lubos nga katapu. Sa sulod sang duha ka 
tuig halin sa pagkarekrut, ginatapos sang mga kadre sang Partido ang 
Abanteng Kurso sang Partido. 


Matutom nga ginatun-an kag ginagamit sang mga kadre sang Partido ang 
Marxismo-Leninismo-Maoismo para maghimo sang pangkatilingban nga 
pagpanayasat kag pag-analisa, pagtuon sa kahimtangan kag mga problema 
sang masa, maghimo sang plano para sa rebolusyonaryong hilikuton, 
maghimo sang pulu-panahon nga pagtasa para tasaron ang mga nalab-ot 
kag tumuron ang mga problema agud siguruhon ang sige-sige nga pag- 
abante sang ila mga hilikuton, maghimo sang pagsuma kag magkuha sang 
mga leksyon halin sa ila rebolusyonaryong praktika. Ang mga leksyon nga 
ini nagapataas sang lebel sang ila paghakos sa Marxismo-Leninismo- 
Maoismo sa adlaw-adlaw nga kondukta sang rebolusyonaryong hilikuton, 
paghimo sang mga polisiya kag plano sang paghulag. 


Ang Partido isa ka dinamiko, disiplinado kag solidong organisasyon nga 
gintukod sa idalom sang prinsipyo sang demokratikong sentralismo. Ang 
indi maisip nga mga komite sang Partido kag organisasyon dululungan nga 
nagamartsa sa prinsipyo BB sang sentralisadong  pagpamuno kag 
desentralisadong operasyon. 


Ginapas-an sang Partido ang malapad nga mga katungdanan para sa 
pagpasulong sang rebolusyonaryong kahublagan sa bilog nga kapuluan. 
Ginatungdan sang mga komite sang Partido sa lebel sang rehiyon, 
subrehiyon, prubinsya, distrito kag mga seksyon ang katungdanan sa 
pagpamuno sa ila lebel kag sakup. Ang bilog nga Partido hugot nga 
nagahiliusa sa idalom sang pagpamuno sang Komite Sentral. 


Sa atubang sang paborableng kundisyon nga ginakinaiyahan sang madalom 
nga pagtibusok sang nagaharing sistemang malakolonyal kag malapyudal sa 
idalom sang rehimeng US-Marcos, kumpyansado ang Partido nga 
desaysibong mapangibabawan sang rebolusyonaryong kahublagan ang 
tanan nga sablag kag ubos-kusog nga magasulong sa mga maabot nga tuig. 


Konsolidahon kag labing pabaskugon ang Partido kag isulong ang 
rebolusyon 


Nagapanawagan ang Komite Sentral (KS) sa tanan nga nagapamuno nga 
komite kag kadre nga himuon ang tanan nga pagtinguha para konsolidahon 
kag pabaskugon ang Partido sa ideolohiya, pulitika kag organisasyon. Ang 
subong nga 5-ka-tuig nga programa palawigon sang anom ka bulan para 
hatagan sang panahon ang tanan nga rehiyon nga kumpletuhon kag isumiter 
ang ila mga dokumento sang 5-tuig nga pagsuma, kag para himuon sang KS 
ang masunod nga 5-ka-tuig nga programa (2022-2027). 


Gilayon dapat nga tumuron kag tadlungon ang tanan nga porma sang 
suhetibista nga pagsayup, nga nagpahina kag nagpaatras sa nagkalainlain 
nga patag sang aton hilikuton. Dapat pataason ang aton ihibalo nga 
teoretiko, hugot nga hakson ang mga basehang prinsipyo, padalumon ang 
pagtuon sa kasaysayan, kag ubayan sang mga leksyon sang nagligad para 
malikawan nga masulit ang mga pagsayup, siguruhon ang sige-sige nga 
kantitatibong pag-abanse sang aton mga pagtinguha, kag isulong ang 
rebolusyon sa kalitatibo nga mas mataas nga lebel. 


Dapat sumahon naton ang aton rebolusyonaryong praktika sa nagligad nga 
lima kag 25 tuig. Dapat padalumon sang tanan nga mga kadre ang 
teoretikong ihibalo sa mga layi sang pag-uswag sang malawigan nga 
inaway banwa kag sang demokratikong rebolusyon sang banwa. Dapat 
sistematiko nga repasuhon, tun-an kag gamiton nga ubay ang aton mga 
basehan nga dokumento, partikular na ang Mahigpit Nating Tungkulin 
(1976), Partikular na Katangian ng Ating Digmang Bayan (1974), Muling 
Pagtibayin ang Ating mga Basehang Prinsipyo kag iban pang dokumento 
sang Ikaduha nga Dungganon nga Kahublagan Pagpanadlong (1992), pati 
na ang importante nga mga internal nga memorandum sang Komite Sentral, 
kag sang Kawanihan sa Pulitika kag Komite nga Tagapagpatuman sini. 


Dapat desaysibo naton nga sawayon kag sikwayon ang konserbatismo, 
buntotismo, ligalismo, ekonomismo, burges repormismo, NGOismo, 
kaisipan nga empleyado; pati na ang komandismo kag “Wala” nga 
sektaryanismo nga nagasablag sa pag-uswag sang militanteng kahublagan 
masa sa kasyudaran. Sa isa ka bahin, ang mga pagsayup nga ini labi nga 
nagahamulag sang kahublagang masa sa armadong paghimakas, napadaku 


ang kapasidad sang ligal kag parlamentong paghimakas, nagaresulta sa 
pagpabaya sa pagpabaskog sang likom nga organisasyon kag sistema sang 
Partido, sayup nga nagatuga sang ilusyon sang pagreporma sa nagaharing 
sistema, kag nabuhusan sang tubig ang militansya kag determinasyon sang 
masa, labina kon nagaatubang sa mga kapaslawan. 


Sa pihak nga bahin, nakahimo sang mga pagsayup nga “Wala” ang mga 
rebolusyonaryong pwersa kag nabutang nila ang kaugalingon nga tuman ka 
layo sa lebel sang kamuklatan kag aktibidad sang masa. Kon kaisa 
nagakuntento sila sa mga pangkabilugan nga islogan nga wala nagahimo 
Sang pursigido nga pagtuon kag pagpanalawsaw sa mga partikular nga 
kahimtangan sang pumuluyo sa isa ka baryo, banwa, distrito o prubinsya, 
para maplastar ang mga polisiya kag plano nga makatandog sa militansya 
sang pumuluyo. May iban nga napaslawan nga kuhaon ang bahin sang mga 
nahanungang seksyon kag nagasira sang pwertahan sa pagpakig-isa sa mga 
indi rebolusyonaryo. Sa tanan nga kahigayunan, dapat muklat kita sa 
katungdanan nga pataason ang pangpulitika kag rebolusyonaryong 
kamuklatan sang masa para paigtingon ang ila nga militansya, diwa sang 
organisasyon kag determinasyon nga ululupod nga maghimakas. 


Sa patag sang armadong paghimakas, dapat naton nga desaysibo nga 
sawayon kag sikwayon ang mga sala nga ideya nga nagalab-ot sa 
pagpakitid sang kaugalingon, pamensaron nga balwarte sa bukid, 
sibilyanisasyon sang mga tuman nga nakalapta nga yunit gerilya kag sobra 
nga panahon sang konsentrasyon. Hugot naton nga hakson ang prinsipyo 
sang pagpamuno kag kumand sa pagpakig-away gerilya bilang sentralisado 
nga estratehikong kumand kag desentralisadong kumand sa mga kampanya 
kag operasyon. Dapat tadlungon ang sala nga konsepto nga nagapahina sa 
kumand kag kontrol sang mga nakadispers nga yunit nga nagakadto sa 
konserbatismo, sibilyanisasyon, gerilyaismo, pagkapasibo kag pagbuhi sa 
inisyatiba sang mga yunit sang BHB. 


Dapat liwat nga palig-unon kag hugton ang hakos kag praktika sang linyang 
masa, kag matalom nga tumuron ang mga kahinaan kag pagkulang. Ang 
kahulugan sang prinsipyo sang linyang masa amo ang pagsalig sa masa kag 
pagpataas sang ila ikasarang nga pangapinan ang ila mga kinamatarung kag 
ipakig-away ang ila nga mga handum. Ginahimo naton ang aton mga 


programa kag plano sang paghulag sa basehan sang kongkretong 
kahimtangan, kasaysayan kag lebel sang kamuklatan sang masa, kag 
ginapaambit sa ila para hakson kag itib-ong. Ang pungsodnon- 
demokratikong rebolusyon isa ka pangmasang hublag kon sa diin ang masa 
mismo-napukaw kag aktibo, gamit ang ila kadamuon—ang nagabag-o sa 
dalagan sang kasaysayan kag nagatuga sang bag-o nga kapalaran. 


Dapat naton pangibabawan gilayon ang problema sang pila ka komite sang 
Partido kag yunit sang BHB nga napaslawan nga maglangoy sa masa kag 
indi madalom ang paghangup sa gilayon nga mga problema sang masa. 
Nangin mahuluy-on sa pagpropaganda kag paghatag sang edukasyon sa 
masa. Nagakontento sila sa gamay nga numero sang napahulag sa mga 
aksyong masa o sa nagkalainlain nga mga hilikuton. May pila nga nahanas 
nga maghatag sang insentibong materyal kabaylo sang hilikuton 
pangpulitika sa baylo nga pataason ang militansya sang masa kag ikasarang 
nga kolektibong sabton ang ila nga mga kinahanglanon. 


Dapat malaparan nga pahulagon ang masa. Gani tuman ka importante para 
sa Partido, BHB kag tanan nga rebolusyonaryong pwersa nga nagapasakup 
sa pursigidong hilikuton masa kag pangkatilingban nga imbestigasyon, 
magpakasampaton sa pasilhig kag solido, tago kag hayag, armado kag indi 
armado nga mga pamaagi sang pagpukaw, pag-organisa kag pagpahulag sa 
daku nga numero sang masa. 


Sa pila ka kaso, sa atubang sang mabaskog kag sustenidong atake sang 
kaaway, may pila ka yunit sang BHB nga nagsayup nga ilimita sang malaba 
nga panahon ang ila epektibong operasyon sa mga lugar nga matalon kag 
mabukid kon sa diin manipis ang populasyon kag nakalapta ang suportang 
masa kag kon sa diin mabudlay ang suplay. May ara sila nga ilusyon kag 
sala nga pagpamensar nga ang mga balwarte nga bukid isa sang indi 
masulod nga balwarte kontra sa kaaway. 


Dapat hugot naton nga hakson nga sa pagpakig-away gerilya, tuman ka 
importante kag may madalom nga suporta sang masa para siguruhon ang 
pagpabilin kag pagdaku sang hangaway sang banwa. Dapat gilayon naton 
nga tumuron kon paano nga nagakontento ang ibang yunit sang BHB sa ila 
nalab-ot kag ang iban nalatnan sang konserbatismo, sibilyanisasyon, 
gerilyaismo, paghandum sa kasulhayan kag mahapos nga pagpangabuhi sa 


makitid nga mga baseng erya, pamensaron nga balwarte nga bukid kag iban 
pang sayup kag mapanghalit nga pamensaron. Ang mga ini sobra nga 
pagpadaku sa kaaway kag nagpamenos sa balor sang pagpabaskog sang 
suportang masa. Bunga sini, napabay-an nila ang kinahanglanon nga 
palaparon ang mga prenteng gerilya kag magtungod sang hilikuton masa sa 
mga mas matawong lugar sa kaumhan kon sa diin mahimo nga tago nga 
maghulag ang mga armadong yunit pangpropaganda. 


Dapat siguruhon sang mga lider sang Partido kag kumander sang BHB nga 
makapalapad kag makahulag ang BHB sa kapatagan, mabulubukid nga 
lugar, malapit sa mga linya sang transportasyon, sa mga baybayon kag 
linaw. Mabaskog ang pyudal kag malapyudal nga pagpamigos kag 
pagpanghimulos sa mga lugar nga ini, kag nagapangayo ang masa sang 
hustisya kag handa gid nga magpaorganisa kag magpasakup sa 
rebolusyonaryong paghimakas. 


Dapat analisahon sang Partido kag ugaton ang mga ideya sa likod sang 
kahinaan sang pila ka yunit sang BHB nga ara sa panahon nga magdispers 
kag magsaylo sang pwersa bilang paagi sang pagkontra-reyd kag kuhaan 
sang ikasarang ang konsentrado kag sustenidong atake sang kaaway. Dapat 
hakson sang pamunuan sang Partido sa tanan nga lebel, labina ang ara sa 
kumand sang BHB, ang diyalektika sang konsolidasyon kag pagpalapad 
sang hilikuton masa kag hilikuton militar, sang sige-sige nga pabalud-balod 
nga pagsulong sa husto nga panahon. Ang katuyuan sini nga padakuon ang 
sirkulo o teatro sang pagpakig-away gerilya, nga magakuha sa ikasarang 
sang kaaway nga palibutan ang mga rebolusyonaryong pwersa. 


Dapat mamuno ang organisasyon sang Partido kag mga kadre militar sa 
hangaway sang banwa sa pagtukod sang husto nga mga pamaagi kag taktika 
Sa pagpasulong sang pagpakig-away gerilya kag paglunsar sang mga 
taktikal nga opensiba sa sakop sang mga prenteng gerilya kag sa linyang 
eksteryor. Dapat pahulagon ang mga pwersang horisontal kag bertikal para 
aktibong magdepensa sa sulod sang linyang interyor kag maglunsar sang 
nagkalainlain nga tipo sang aksyong gerilya para punggan ang bwelo sang 
opensiba kag waskon ang kampanya sang pagsalakay. Dapat likawan sang 
mga yunit sang BHB nga birahon ang mga matig-a nga target pareho sang 
mga kampo nga mabaskog ang depensa kag mga command post kag 


hatagan-prayoridad ang mahumok nga target nga mas sigurado ang 
kadalag-an. Kadungan sini, dapat ideploy sang BHB ang mga tim sini para 
maglunsar sang mga operasyong gerilya sa mga linyang eksteryor. 


Dapat naton nga hakson ang diyalektikong relasyon sa tunga sang 
nagkalainlain nga aspeto sang aton hilikuton, kag kuhaon ang husto nga 
balanse kag interaksyon sa tunga sang prinsipal kag sekundaryong aspeto. 
Samtang husto nga ginauyatan ang iban nga importanteng armas sa aton 
arsenal. Gani samtang nagahatag kita sang prinsipal nga atensyon sa 
pagpasulong sang armadong paghimakas kag pagtukod sang mga prente 
kag baseng gerilya, dapat ubos-kusog nga magtinguha ang nagapamuno nga 
mga komite sang Partido nga pauswagon ang hublag masa pareho sa 
kasyudaran kag kaumhan bilang mga kaangut kag krusyal nga hilikuton. 


Dapat pabaskugon naton ang pangteritoryo nga hilikuton sang Partido sa 
tanan nga lugar kag tanan nga lebel. lunsay sa kasyudaran kag kaumhan, 
para magserbi nga angkla sang kabilugan nga pagpabaskog sang 
rebolusyonaryo nga hublag kag armadong paghimakas. Sa kaumhan, dapat 
tukuron man sang Partido ang mga komite nga pangteritoryo sa malapad 
nga lugar sa subong nga lampas sa sakop sang mga prenteng gerilya o 
malab-ot sang BHB, para pukawon, organisahon kag pahulagon ang masa 
para ipakigbato ang ila nga interes kag nagasuporta sa inaway banwa. Sa 
mga prenteng gerilya, ang pagtukod sang mga orgasisasyong masa kag 
organo sang gahum pangpulitika kag paglunsar sang mga paghimakas masa 
nga antipasista, dapat ikumbinar para magserbi sa kinahanglanon kag 
katuyuan sang pagpabaskog sang hangaway sang banwa. 


Dapat sikwayon sang mga nagapamuno nga kadre sang Partido ang 
pagkuntento, hugot nga hakson ang diyalektiko nga layi sang pag-uswag 
sang rebolusyonaryong hublag, kag indi pagpabay-an ang malawigan nga 
istagnasyon o pag-untat sang aton hilikuton. Dapat mangin mabinatyagon 
sa pagbato kag pagtadlong sang burukratikong estilo sang pagtrabaho kag 
pagpamuno, liberalismo kag indi mapagros nga mga pamaagi kag gawi nga 
petiburges nga kontra sa prinsipyo sang demokratikong sentralismo kag 
nagapahina sa paghiliusa kag disiplina sang Partido. 


Sa atubang sang tuman ka paborable nga kahimtangan pangkatilingban kag 
pangpulitika, husto lang nga lauman nga ang hilikuton naton sa pagpukaw, 


pag-organisa kag pagpahulag sa pumuluyo magaagi sa malig-on nga dalan 
sang kantitatibo nga pagsulong, kag magasulong halin sa isa ka lebel 
pakadto sa bag-o nga kalitatibong lebel. Dapat madasig kita sa pagtasa kag 
ebalwasyon sang aton mga pamaagi para siguruhon nga ang mga katuyuan 
kag hilikuton naton sa tagsa ka lebel napatuman sa napanahon nga pamaagi. 


Halin sa subong nga lebel, dapat abuton naton ang kalitatibo nga paglapad 
kag pag-uswag sang kapasidad sang hublag masa sa pungsodnon nga sentro 
nga rehiyon kag tanan nga rehiyon sa isa ka depinidong panahon. Subong 
man, matakos ang aton kadalag-an sa mapuslanon nga pag-upod sang 
numero sang mga sanga kag katapu sang Partido, mga unyon kag mga 
organisasyong masa, subong man, ang numero sang mga pwersa nga 
napadala sa kaumhan kag iban pang patag sang hilikuton. 


Sa kaumhan, matakos ini sa pagpauswag sang nagatalikuranay nga kusog- 
kumpanya sang prenteng gerilya, nga ginalab-ot ang nagakaigo nga balanse 
sang isa ka kumpanyang gerilya nga may 2-3 platun nga angklahan sang 
hilikuton militar kag 6-9 independyenteng platun nga horisontal para sa 
hilikuton masa, sa pagpalapad kag mapabaskog ang inaway banwa. 


Dapat pabaskugon naton ang organisasyon sang Partido. Dapat tukuron ang 
mga organisasyong masa kag makig-angut sa mga nagatindog nga 
organisasyon, maglunsar sang malaparan nga pungsodnon-demokratikong 
propaganda, kag maglunsar sang mga kampanya kag paghimakas masa para 
tumuron kag irekrut ang abanse nga mga elemento sa kubay sang masa. Sa 
basehan sang nagabaskog nga rebolusyonaryong hublag masa, padayon 
naton nga makahas nga pataason ang katapuan sang Partido nga wala 
nagapasulod bisan isa ka indi maayo, samtang ginamentinar ang rasonable 
nga talaksan nga gintalana sang konstitusyon sang Partido. 


Dapat naton pataason sa ginatos ka libo ang katapuan sang Partido. Dapat 
padayon naton nga pabaskugon ang pangmasa kag pangkadre nga kinaiya 
sang Partido, kon sa diin mabaskog ini sa kadamuon nga numero sang 
katapuan kag sa kalidad. Ipabilin naton nga daku nga bahin sang katapuan 
nagahalin sa masang anakbalhas, kag labi nga padakuon ang numero sang 
nagahalin sa kubay sang mga mamumugon para pabaskugon labi ang 
proletaryo nga kinaiya sang Partido, samtang padayon kita nga nagarekrut 
halin sa nagkalainlain nga sahi kag sektor. 


Dapat mapagsik naton nga himuon ang Tatlo ka Lebel nga Kurso sang 
Partido para pataason ang lebel sa ideolohiya kag teorya sang mga katapu 
sang Partido. Dapat man naton nga siguruhon mapalapnag ang mga libro 
kag balasahon nga Marxista-Leninista-Maoista sa tanan nga porma 
(nakabalhag, digital, bidyo, nasalhin kag orihinal) kag ganyaton ang mga 
katapu sang Partido nga maglunsar sang mga pulong pagtuon kag mga 
seminar. Dapat siguruhon nga malapad nga mapalapnag ang Pinili nga mga 
Sinulatan ni Ka Joma sa tanan nga mayor nga lenggwahe sa Pilipinas. 


Dapat naton nga pauswagon, hanason kag makahason nga ideploy kag 
batakon ang mga bata nga kadre, labina ang halin sa sahing mamumugon 
kag mga naremolde nga petiburges nga intelektwal, sa nagkalainlain nga 
patag sang hilikuton sa bilog nga pungsod. Dapat sistematiko nga 
pauswagon sang mga nagapamuno nga komite sang Partido sa tanan nga 
lebel ang ila ikaduha kag ikatlo nga linya sang mga kadre para siguruhon 
nga napasa sa masunod nga kubay ang mga hilikuton kag pirme may 
kapagsik sang pagkabataon ang aton Partido. Dapat balansyado ang 
nagabug-os sang mga nagapamuno nga komite sa tanan nga lebel sa 
halambalanon sang kasampaton sa ideolohiya, pulitika kag organisasyon, 
amo man sa pagkumbinar sang mga may edad na, nahanunga kag bataon 
nga kadre. Ang mga may edad nga kadre sa mga yabi nga pusisyon o may 
yabi nga hilikuton mahimo nga ipabilin tubtob nga mapagros ang ila nga 
lawas. Pero dapat italana ang mga bataon nga kadre nga buligan sila kag 
islan kon kinahanglanon. 


Dapat pirme nga imentenar kag pabaskugon ang sistemang komite kag 
kolektibo nga pagpamuno sa tanan nga lebel. Dapat naton nga ilunsar ang 
regular kag espesyal nga mga pulong kag konsultasyon sang mga 
nagapamuno nga komite. Kadungan sini, dapat siguruhon ang seguridad 
sang tanan nga kadre. Dapat magpakasampaton sa arte sang pagsikreto kag 
kompartmentalisasyon sang impormasyon, samtang ginasiguro ang 
epektibong pagpamuno sa tanan nga patag sang hilikuton. 


Dapat padayon nga pamunuan sang Partido ang Bagong Hukbong Bayan sa 
pagsulong sang malawigan nga inaway banwa sandig sa estratehiya nga 
palibutan ang kasyudaran halin sa kaumhan. Sa subong nga nahanunga nga 
bahin sang estratehikong depensiba, dapat sundon naton ang husto nga linya 


pangmilitar sang paglunsar sang malapad kag maigting nga pagpakig-away 
gerilya sa basehan sang nagapalapad kag nagapadalom nga baseng masa. 


Nakapabaskog ang BHB paagi sa pagbato. Dapat ikumbinar naton ang mga 
anihilatibo kag atritibong taktikal nga opensiba sa pagpasulong sang 
pagpakig-away nga gerilya. Ang mga anihilatibo nga taktikal nga opensiba 
ang nagabug-os sang prinsipal nga aspeto, samtang komplementaryo ang 
mga atritibong taktikal nga (opensiba. Dapat pangibabawan ang 
konserbatismo sa porma sang isa ka bahin nga paglunsar sang mga 
atritibong aksyon samtang wala nagaplano nga maglunsar sang mga 
aksyong anihilatibo. 


Katuyuan sang mga anihilatibong taktikal nga opensiba nga dis-armahan 
para kuhaan sang kapasidad nga magbato sang mga yunit sang kaaway. Ang 
akumulasyon sang mga basehan nga taktikal nga opensiba nagapahina kag 
amat-amat nga nagabakbak sa kaaway. Nakatipon ang BHB sang kusog kag 
napataas ang ikasarang kag kalidad bilang paghanda sa pagtukod sang mga 
regular nga pwersang gerilya kag paglunsar sang regular nga inaway nga 
mahulag sa masunod nga estratehikong halintang. 


Ginamanduan sang Partido ang BHB nga maglunsar sang mga anihilatibo 
(basehan) nga taktikal nga opensiba nga kumbinasyon kag ginasuportahan 
sang lapnagon nga atritibo kag punitibong mga taktikal nga opensiba. 


Lakip sa mga basehan nga taktikal nga opensiba ang mga ambus para 
waskon ang nahamulag, nakabulag kag mahina nga tropa sang kaaway, kag 
mga reyd batuk sa mahina ang depensa nga mga detatsment, kampo o 
taktikal nga pwesto para makumpiska ang armas kag kagamitan sang 
kaaway. Kadungan sini, dapat maglunsar ang BHB sang masangkad nga 
atritibong mga taktikal opensiba paagi sa lapnagon nga pagpang-isnayp kag 
paggamit sang mga eksplosibo nga command-detonated, paghaboy sang 
granada o molotob, pagpanabotahe kag iban pang porma sang armadong 
aksyon kontra sa detatsment sang kaaway, eroplano, salakyan pangbyahe, 
talaguan sang suplay kag nagaoperasyon nga tropa. 


Ginamanduan ang BHB nga maglunsar sang espesyal nga mga operasyon 
kag aksyong punitibo sa gwa sang mga prenteng gerilya. Dapat sini nga 
targeton ang komunikasyon, transportasyon, linya sang suplay, kag iban 


pang kritikal nga pasilidad sang militar; subong man ang mapanghalit nga 
pagmina, plantasyon, ekoturismo, kag iban pang operasyon sang mga daku 
nga burgesya kumprador kag mga daku nga agalon nga mayduta nga 
Nagapang-agaw sang duta kag nagapanghalit sang pangabuhian sang 
mangunguma kag minorya nga pumuluyo. 


Sandig sa mga talaksan kag proseso sang rebolusyonaryong sistema para sa 
hustisya, dapat naton nga bistahon kag silutan ang pinakamalaut nga 
pasistang mga upisyal sang kaaway, lakip ang mga utok kag operatiba sa 
likod sang mga masaker, mga pagpatay kag pagtortyur sa mga sibilyan, 
aktibista kag rebolusyonaryo, kag pagkidnap sa ila nga mga anak kag 
paryente. 


Dapat tukuron ang mga espesyal nga yunit sang BHB kag manduan nga 
maglunsar sang mga operasyon partisano. Dapat tumuron kag desaysibo 
nga waskon sang BHB ang lambat sa paniktik sang kaaway, subong man 
ang mga traydor nga nakighimbon sa kaaway sa pinakamalaut nga porma 
sang pasistang pagpang-abuso. 


Dapat himuon ang pagkumbinar sa anihilatibo kag atritibong taktikal nga 
opensiba sa bilog nga sakop sang mga prenteng gerilya kag lampas pa diri 
para mahimo nga idiskaril ang mga plano sang kaaway kag paslawon ang 
mga estratehikong opensiba sini. Dapat makumbinar ang mga horisontal 
kag bertikal nga yunit sang BHB sa mga lokal nga yunit milisya kag mga 
grupo pangdepensa-sa-kaugalingon sa paglunsar sang mga taktikal nga 
opensiba. 


Sa atubang sang estratehikong opensiba sang kaaway kag nakapokus nga 
operasyon militar, dapat pirme may opensibo nga postura ang mga gerilya 
nga kumander kag hangaway sa pulitika, hilikuton militar kag hilikuton 
masa. Dapat magtuga ang Partido kag BHB sang dugang nga mga lunsaran 
sang inisyatiba para sa pagpabaskog sang hangaway sang banwa, 
pagpalapad kag pagpalig-on sang rebolusyonaryong baseng masa kag 
paglunsar sang mga taktikal nga opensiba batuk sa kaaway, paagi sang 
pagkumbinar sang konsolidasyon kag pagpalapad sang mga prenteng 
gerilya, subong man, sang pagtukod sang mga bag-o nga prenteng gerilya. 


Dapat padayon kita nga magtukod kag magpauswag sang mga kumpanya 
nga gerilya bilang sentro-de-grabidad sa lebel rehiyon, prubinsya kag 
subrehiyon nga ginabug-os sang 3-5 nagatambihanay nga kumpanya 
kadaku nga prenteng gerilya. Ang mga kumpanya nga ini dapat magdeploy 
sang mga platun para maghimo sang hilikuton masa sa gamay nga sakop 
kon ara sa panahon nga relatibong dispers, kag dapat tipunon sila para sa 
mga aktibidad pangkonsolidasyon kag hilikuton militar. 


Dapat maghulag ang kumpanya o mas gamay nga pormasyon halin sa isa ka 
pwesto sang konsentrasyon pakadto sa iban, magpasakop kag 
makigkoordinar sa mga pwersang pangteritoryo kag lokal nga populasyon, 
kon sa diin pabalud-balod ini nga makasulong, kon sa diin makatipon ini 
sang kusog pangpulitika kag militar sa tagsa ka lebel sang pagsulong. Ang 
mga yunit sang BHB nga naggamay ang numero dapat gilayon nga 
madugangan, ireorganisa, inakupon o itingub sa ibang yunit. 


Dapat magpursiger ang Partido kag BHB nga magpalapad sang mga 
prenteng gerilya kag siguruhon nga malab-ot ang malapad nga erya para sa 
hilikuton masa lakip ang sobra kadamo nga populasyon sa kapatagan, paagi 
sa pagdeploy sang mga platun sa hilikuton masa sa mga iskwad sang BHB, 
o sa pagdeploy sang ligal o malaligal nga mga tim para sa pag-organisa, 
depende sa kahimtangan. Dapat may pila ka lapusan para sa maniobra agud 
isugpon ang mga erya sa ibang yunit sang BHB nga ara sa mas paborableng 
tereyn sang matalon, mabukid o mabulubukid nga may daku-daku nga 
populasyon. 


Dapat padayon nga magtukod ang BHB sang nagatalambi nga prenteng 
gerilya sa idalom sang pagpamuno sang kumand sa subrehiyon o prubinsya, 
sa katuyuan nga palaparon ang iya mga teritoryo kag palaparon ang mga 
teatro sang gerilya nga pagpakig-away. Paagi sini, makaagum sang mas 
malapad nga espasyo para magkontra-maniobra sa nagaatake nga pwersa 
sang kaaway, paslawon ang pagtinguha sang kaaway nga ihamulag kag 
pwersahon ang mga yunit sang BHB sa sitwasyon nga lantay militar, 
magkontra-reyd kag maglunsar sang mga taktikal nga opensiba sa likuran o 
kilid sang kaaway. 


Dapat padayon nga magpadalom kag magpalapad sang rebolusyonaryo nga 
baseng masa ang Partido kag BHB sa mga prenteng gerilya pangunahon 


paagi sa pagpatuman sang Rebolusyonaryo nga Ubay sa Reporma sa Duta, 
kag pagtukod sang mga organisasyong masa sang mga mangunguma, 
pamatan-on, kababainhan, bata kag mamumugon pangkultura. Dapat 
maglunsar kita sang inter-barangay, lebel-banwa o lebel-prubinsya nga mga 
kampanyang masa para panubuon ang arkila sa duta, dulaon ang usura, 
pataason ang presyo sang mga produkto, pataason ang suhol sang mga 
mamumugon sa uma kag pataason ang kita halin sa pana-panahon nga 
trabaho. Dapat ilunsar ang malaparan nga mga kampanya para batuan ang 
pagpang-agaw sang duta sang mga korporasyon nga multinasyunal sa 
pakigkunsabo sang mga lokal nga burukrata kag daku nga agalon nga 
mayduta nga nagatabog kag permanenteng nagasamad sa pangabuhian sang 
pumuluyo. 


Dapat padayon nga timbangan sang BHB ang masa sa produksyon kag sa 
paghimo sang kampanya sa ikaayong lawas kag literasi. Dapat tukuron ang 
mga organo sang gahum pangpulitika sa basehan sang kusog sang mga 
organisasyong masa, sang lokal nga komite sang Partido kag hangaway 
sang banwa. 


Dapat naton pauswagon kag pabaskugon ang antipasista, anti-imperyalista 
kag antipyudal nga kahublagan masa sang pumuluyong Pilipino kag 
tinguhaon nga pahulagon ang minilyon nga pumuluyo sa bilog nga 
pungsod. Dapat naton nga tukuron ang pinakamalapad nga antipasista nga 
nagahiliugyong prente batuk sa rehimeng US-Marcos kag batuk sa kontra- 
pungsodnon kag kontra-demokratiko nga mga polisiya kag tikang nga 
nagapagrabe sa kundisyon sang pumuluyong Pilipino. 


Dapat naton nga ipanawagan sa pumuluyong Pilipino nga paigtingon ang 
demanda nila nga bawion ang binilyon nga ginkawat nga manggad sang 
mga Marcos, silutan si Imelda kag ila nga mga kahimbon, kag ang bilog 
nga pagbayad-danyos sa pila ka pulo ka libo nga biktima sang diktaduryang 
Marcos. Dapat ubos-kusog nila nga batuan ang MIF kag tanan nga padihut 
sa korapsyon sang nagaharing guban Marcos. 


Dapat naton nga pukawon ang pumuluyong Pilipno nga batuan ang sunud- 
sunuran nga rehimeng Marcos sa imperyalismong US, pagpasilabot militar 
sang US sa pungsod, kag pagpanulsol sini sang inter-imperyalistang gera. 
Dapat naton nga isinggit ang demanda para ibasura ang Mutual Defense 


Treaty, Enhanced Defense Cooperation Agreement, Visiting Forces 
Agreement kag iban pang indi alalangay nga tratado militar. 


Dapat naton nga iduso ang pagbungkag sa mga baseng nabal sang US sa 
Ulugan Bay, Puerto Princesa, Palawan subong man ang iban pang base 
militar sang US sa Central Luzon, Cebu, Cagayan de Oro, kag mga plano 
nga pagtukod sang dugang nga pasilidad militar sang US sa Cagayan, 
Isabela, Zambales kag iban pang prubinsya. Kadungan sini, dapat kita nga 
magpanawagan nga bungkagon ang tanan nga istruktura militar sang China 
sa West Philippine Sea subong man ang mga cell tower nga kontrolado sang 
China sa sulod sang mga kampo sang AFP. 


Dapat naton nga ibuyagyag kag batuan ang pagsurender sang soberanya 
sang Pilipinas. Dapat pakamalauton ang pagpaulipon ni Marcos sa interes 
sang imperyalistang mga gahum sa ekonomya, geopulitika kag militar. 
Dapat naton pauswagon ang mga paghimakas masa para batuan ang 
lapnagon nga pagpandambong sa resorsa sang pungsod sang mga 
kumpanya nga pagpanag-iya o ginapondohan sang mga dumuluong sa mga 
minahan, plantasyon, proyekto nga ekoturismo, mga reklamasyon, dam kag 
iban pa nga proyekto nga imprastruktura. Dapat suportahan naton ang 
paghimakas sang pumuluyo nga Moro kag iban pa nga grupo nga 
pungsodnon nga minorya batuk sa dumuluong nga pagpandambong sa ila 
ansestral nga duta, kag para sa kinamatarung sa kaugalingon nga 
determinasyon. Dapat naton nga isahon ang malapad nga mga sektor para 
batuan ang wala-untat nga liberalisasyon sa importasyon kag dumuluong 
nga pagtambak sang sarplas nga produktong agrikultural sa kahalitan sang 
lokal nga mga prodyuser. 


Dapat naton nga iduso ang pagbasura sa neoliberal nga mga layi pareho 
sang CREATE (pagkaltas sang buhis sa dumuluong nga mamuhunan), 
Foreign Investment Act, ang Retail Trade Liberalization Act, gin- 
amyendahan nga Public Service Act kag iban pang mga layi nga nagahatag 
pabor sa dumuluong nga mga kapitalista sa pungsod sa kahalitan pang- 
ekonomya sang pumuluyong Pilipino. Ang mga layi nga ini ang nagapabilin 
nga pagsalig sa pag-import. Dapat naton nga pakamalauton ang pagsalig 
sang pungsod sa dumuluong nga pautang nga pangunahon nagakadto sa 
indi produktibo nga paggasto. Dapat naton batuan ang tuman nga pabug-at 


nga pagbayad-utang nga nagakaon sang pondo nga kinahanglanon gid para 
sa serbisyo pangkatilingban. 


Dapat pamunuan kag isahon sang Partido ang tanan nga rebolusyonaryo 
kag progresibong pwersa sa pagbuyagyag kag pagpauswag sang 
pungsodnon nga pagbato sa terorismo sang estado. Dapat naton nga 
malaparan nga ibuyagyag kag mabaskog nga pakamalauton ang paghari 
sang de facto nga layi militar sa kaumhan, labina sa porma sang okupasyon 
militar sa mga komunidad, ekstrahudisyal nga pagpatay kag tortyur sa mga 
sibilyan, kag lapnagon nga abuso sa tawhanong kinamatarung. Dapat 
ibuyagyag kag pakamalauton ang lapnagon nga paglapas sa internasyunal 
nga tawhanong layi o krimen sa gera, subong man ang paglapas sa 
kinamatarung sang mga bata. Dapat naton nga ubayan ang masa nga 
mangin organisado kag magbato sa pasistang terorismo, lakip ang 
mapiguson nga “kampanya sang pagpasurender” sang kaaway nga hayagan 
nagalapas sa ila nga kinamatarung sibil kag pangpulitika, aerial bombing, 
pagpanilag gamit ang drone kag iban pa. 


Dapat man naton nga lapnagon nga ibuyagyag kag batuan ang mapiguson 
nga ala-layi militar nga mga tikang sa syudad nga nagalapak sa 
kinamatarung sang mga mamumugon nga magtukod sang mga unyon, kag 
nagalapas sa kinamatarung sibil kag pangpulitika. Dapat naton nga 
ibuyagyag ang angut sang pasista nga pagpamigos kag imperyalistang 
pagpandambong sa kaumhan, ginpasingki nga pagpanghimulos sa mga 
mamumugon sa syudad, kag iban pang mapiguson kag anti-pumuluyo nga 
polisiyang neoliberal. Ang pagbato sang mga pamatan-on kag estudyante sa 
hagna nga pagbalik sang mandatory nga paghanas militar (ROTC) dapat 
iangut sa paghimakas batuk sa terorismo sang estado paagi sa pagbuyagyag 
sa mga kampus sang malala nga abuso sang militar kag mga krimen sang 
AFP kag PNP sa kasyudaran kag kaumhan. 


Dapat ubos-ikasarang nga pataason sang Partido ang lebel sang 
rebolusyonaryo nga kahublagan masa sa mga syudad paagi sa pagpamuno 
kag pagpauswag sang mga pang-ekonomya kag demokratikong paghimakas 
sang nagkalainlain nga sektor. Dapat naton nga pataason ang pangpulitika 
nga kamuklatan sang masa sa pagbuyagyag sa imperyalistang ugat sang 
mga isyu kag problema nga ginaatubang nila sa adlaw-adlaw. Dapat naton 


hatagan-pagtamod ang pagpauswag sang malambo nga hublag sa pag- 
organisa kag pagpahulag sang mga mamumugon sa ila paghimakas para sa 
dugang nga suhol, kasiguruhan sa trabaho kag pagsakdag sa kinamatarung 
sang unyon. Dapat buligan nga papagsikon ang militanteng kahublagan 
masa sang pamatan-on kag mga estudyante nga nagapakigbato para sa ila 
demokratiko nga kinamatarung, nagahatag sang aktibong suporta sa 
paghimakas sang masang anakbalhas, kag nagapalanog sa handum para sa 
pungsodnon nga demokrasya. 


Dapat pataason sang Partido ang lebel sang rebolusyonaryong kahublagan 
masa sa kaumhan. Dapat pahulagon ang mga pwersa sini, sang BHB kag 
iban pang organisasyong masa, para isulong ang hublag sa reporma sa duta, 
labina sa matawo nga lugar. Dapat nila nga batuan ang pagsulod kag 
pagpalapad sang mga operasyon mina, plantasyon, imprastruktura, real 
estate, ekoturismo kag proyekto sa enerhiya nga nagapang-agaw sa duta 
pang-agrikultura kag dutang ansestral, kag nagresulta sa pangmalawigan 
nga pagkawasak sang pangabuhian sang mga mangunguma kag sang 
kapalibutan. Dapat tukuron sa mga syudad kag sentrong banwa ang 
malapad nga alyansa nga nagasuporta sa paghimakas sang mga 
mangunguma kag pungsodnon nga minorya. 


Dapat ubos-ikasarang nga pabaskugon sang Partido ang rebolusyonaryong 
hublag sang migranteng Pilipino sa luwas sang pungsod. Dapat naton nga 
pauswagon ang malapit nga relasyon sa mga komunidad nga Pilipino kag 
ila mga organisasyon kag tukuron ang ila rebolusyonaryo nga mga 
organisasyon para iduso ang ila demokratikong demanda bilang mga 
mamumugon kag mga may gamay nga kita, ibuyagyag kag batuan ang 
polisiya nga labor-export, kag iangut ang ila mga paghimakas sa anti- 
imperyalista, antipyudal kag anti-pasistang mga paghimakas sa inang 
banwa. 


Dapat hingalitan sang Partido ang paborableng internasyunal nga sitwasyon 
para magbulig sa pagpauswag sang anti-imperyalista kag proletaryado nga 
mga pwersa sa bilog nga kalibutan. Dapat kita makipag-angut sa mga 
progresibo kag rebolusyonaryong pwersa, hublag kag estado, maglunsar 
sang komun nga paghimakas batuk sa neoliberal nga mga polisiya pang- 
ekonomya, kag batuk sa pag-alagwa sang pasismo kag inter-imperyalistang 


mga gera. Dapat magpaabot kita sang suporta pangpulitika kag materyal sa 
mga demokratikong paghimakas sang mga mamumugon kag masang 
anakbalhas sa nagkalainlain nga mga pungsod, samtang ginakuha man 
naton ang pagpakig-isa kag suporta para sa rebolusyong Pilipino. 


Dapat ganyaton kag buligan ang pagtukod sang mga Marxista-Leninista- 
Maoista nga komunistang partido sa bilog nga kalibutan. Dapat padayon 
naton nga iplastar ang aton pag-analisa sa importante nga internasyunal nga 
mga isyu kag sakdagon ang aton linya batuk sa modernong rebisyunismo. 
Dapat padayon naton nga _ sakdagon ang pagka-ululutod kag 
pagpakigbuligay sa mga partidong Marxista-Leninista, kag ganyaton ang 
mga halambalanon nga bilateral kag konsultasyon multilateral sa ila para 
magserbi nga alagyan sang bayluhanay sang ideya kag inagihan, kag 
pagpanday sang iban pang pamaagi sang pagbuligay kag kooperasyon. 


Bangud malala nga pag-antus sang pumuluyong Pilipino sa atubang sang 
malala nga pagtibusok sang krisis sa ekonomya, nagalala nga 
imperyalistang pagpasilabot kag pagpamigos, kag ginpasingki nga 
paggamit sang terorismo sang estado para ipabilin ang nagahari nga 
malakolonyal kag malapyudal nga katilingban, wala sang iban nga mapilian 
ang pumuluyong Pilipino kundi ang maglunsar sang rebolusyonaryong 
paghimakas para isulong ang ila mga handum para sa tunay nga 
pungsodnon nga kahilwayan kag lubos nga demokrasya. 


Bug-os ang pagsalig sang Komite Sentral nga sa nagaluntad nga mga 
kundisyon sang krisis kag pangkatilingban nga kagamo, kag sa wala sang 
pagpang-alang-alang nga dedikasyon sang mga kadre sini, maagum sang 
Partido Komunista ng Pilipinas ang indi malabawan nga kusog, 
mapamunuan ang rebolusyonaryong hublag sa Pilipinas sa dalan sang sige- 
sige nga pagsulong sa palaabuton nga mga tuig, kag mag-agum sang mas 
dalagku nga mga kadalag-an sangsa nagligad. 


Maghiliusa kag batuan ang kontra-pumuluyo, papet kag pasistang rehimeng 
US-Marcos! 


Ibagsak ang imperyalismo, pyudalismo kag burukrata kapitalismo! 


Maghimakas para sa pungsodnon nga demokrasya! 


Isulong ang demokratikong rebolusyon sang banwa! 

Isulong ang malawigan nga inaway banwa! 

Mabuhi ang pumuluyong Pilipino! 

Mabuhi ang Bagong Hukbong Bayan! 

Mabuhi ang dungganon nga handumanan ni Ka Jose Maria Sison! 
Itib-ong ang Marxismo-Leninismo-Maoismo! 


Mabuhi ang Partido Komunista ng Pilipinas! 


